ΕΚΤΕΛΕΣΤΙΚΟΣ ΚΑΝΟΝΙΣΜΟΣ (EU) 2021/1029 ΤΗΣ ΕΠΙΤΡΟΠΗΣ

της 24ης Ιουνίου 2021

για την τροποποίηση του εκτελεστικού κανονισμού (ΕΕ) 2019/159 της Επιτροπής για την παράταση του μέτρου διασφάλισης όσον αφορά τις εισαγωγές ορισμένων προϊόντων χάλυβα

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τον κανονισμό (EE) 2015/478 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, περί κοινού καθεστώτος εισαγωγών (1), και ιδίως το άρθρο 19,

Έχοντας υπόψη τον κανονισμό (EE) 2015/755 του Ευρωπαϊκού Κοινοβουλίου και του Συμβουλίου, της 29ης Απριλίου 2015, περί κοινού καθεστώτος εισαγωγών από ορισμένες τρίτες χώρες (2), και ιδίως το άρθρο 16,

Εκτιμώντας τα ακόλουθα:

1. ΙΣΤΟΡΙΚΟ

(1) Με τον εκτελεστικό κανονισμό (ΕΕ) 2019/159 (3), η Ευρωπαϊκή Επιτροπή επέβαλε οριστικό μέτρο διασφάλισης σε ορισμένα προϊόντα σιδήρου και χάλυβα (στο εξής: διασφάλιση), το οποίο συνίσταται σε δασμολογικές ποσοστώσεις όσον αφορά ορισμένα προϊόντα σιδήρου και χάλυβα (στο εξής: υπό εξέταση προϊόν) που περιλαμβάνουν 26 κατηγορίες προϊόντων σιδήρου και χάλυβα, οι οποίες καθορίζονται σε επίπεδα που διατηρούν τις παραδοσιακές εμπορικές ροές ανά κατηγορία προϊόντων. Ο δασμός ύψους 25 % ισχύει μόνον όταν γίνεται υπέρβαση των ποσοτικών ορίων των εν λόγω δασμολογικών ποσοστώσεων. Το μέτρο διασφάλισης επιβλήθηκε για αρχική περίοδο τριών ετών, δηλαδή έως τις 30 Ιουνίου 2021.

(2) Στις 15 Ιανουαρίου 2021 η Επιτροπή έλαβε τεκμηριωμένη αίτηση από δώδεκα κράτη μέλη της ΕΕ προκειμένου να εξετάσει, σύμφωνα με το άρθρο 19 του κανονισμού (ΕΕ) 2015/478 του Ευρωπαϊκού Κοινοβουλίου και του Συμβουλίου και το άρθρο 16 του κανονισμού (ΕΕ) 2015/755, κατά πόσον θα πρέπει να παραταθεί το υφιστάμενο μέτρο διασφάλισης.

(3) Η Επιτροπή θεώρησε ότι τη αίτηση περιέχει επαρκή αποδεικτικά στοιχεία για την έναρξη έρευνας επανεξέτασης για τη λήξη/παράταση του μέτρου διασφάλισης. Ως εκ τούτου, δημοσίευσε ανακοίνωση για την έναρξη διαδικασίας (4) (στο εξής: ανακοίνωση για την έναρξη διαδικασίας») στην Επίσημη Εφημερίδα της Ευρωπαϊκής Ένωσης στις 26 Φεβρουαρίου 2021.

2. ΔΙΑΔΙΚΑΣΙΑ

(4) H Επιτροπή, προκειμένου να αξιολογηθεί δεόντως το κατά πόσον μέτρο διασφάλισης εξακολουθεί να είναι αναγκαίο προκειμένου να αποτραπεί σοβαρή ζημία ή να πραγματοποιηθεί επανόρθωσή της, κατά πόσον ο ενωσιακός κλάδος παραγωγής χάλυβα διέρχεται φάση προσαρμογής και κατά πόσον η παράταση αυτή είναι σύμφωνη με το ευρύτερο συμφέρον της ΕΕ, συνέλεξε συγκεκριμένα στοιχεία από τον ενωσιακό κλάδο παραγωγής μέσω ερωτηματολογίων (5). Σε αυτά τα στοιχεία περιλαμβάνονταν, μεταξύ άλλων, η εξέλιξη βασικών οικονομικών και χρηματοοικονομικών δεικτών για το υπό εξέταση προϊόν κατά την περίοδο 2018-2020 (στο εξής: υπό εξέταση περίοδος), καθώς και αποδεικτικά στοιχεία ότι ο κλάδος παραγωγής διέρχεται φάση προσαρμογής.

(5) Η Επιτροπή ζήτησε επίσης τη θέση και άλλων ενδιαφερόμενων μερών σχετικά με το ενδεχόμενο παράτασης. Για τον σκοπό αυτό, η ανακοίνωση για την έναρξη διαδικασίας καλούσε τα ενδιαφερόμενα μέρη να συμμετάσχουν στην έρευνα υποβάλλοντας τις παρατηρήσεις τους και αποδεικτικά στοιχεία.

(6) Όσον αφορά τη δέουσα διαδικασία, η έρευνα επανεξέτασης όσον αφορά την παράταση περιελάμβανε γραπτή διαδικασία δύο σταδίων, σύμφωνα με την οποία τα ενδιαφερόμενα μέρη υπέβαλαν καταρχάς τις παρατηρήσεις τους και, στη συνέχεια, είχαν τη δυνατότητα να αντικρούσουν τις παρατηρήσεις των άλλων ενδιαφερόμενων μερών και να υποβάλουν παρατηρήσεις σχετικά με τις απαντήσεις στο ερωτηματολόγιο. Συνολικά, η Επιτροπή έλαβε περισσότερες από 150 μεμονωμένες απαντήσεις στο ερωτηματολόγιο και περισσότερες από 160 παρατηρήσεις από ενδιαφερόμενα μέρη εντός των καθορισμένων προθεσμιών. Η Επιτροπή προσέφερε επίσης στα ενδιαφερόμενα μέρη τη δυνατότητα ακρόασης, αν είναι δεόντως δικαιολογημένη. Μόνον η κυβέρνηση της Ρωσικής Ομοσπονδίας έκανε χρήση της σχετικής δυνατότητας (6).

(7) Στο πλαίσιο της έρευνας επανεξέτασης για την παράταση του μέτρου διασφάλισης, η Επιτροπή αξιολόγησε, πρώτον, κατά πόσον πληρούνται οι απαιτήσεις αναγκαιότητας και προσαρμογής, οι οποίες είναι υποχρεωτικές βάσει των κανόνων τόσο της συμφωνίας για την ίδρυση του Παγκόσμιου Οργανισμού Εμπορίου (συμφωνία ΠΟΕ) όσο και της νομοθεσίας της Ένωσης (βλ. τμήμα 3). Δεύτερον, αξιολόγησε επίσης ποια διάρκεια και ποιοι όροι ελευθέρωσης δικαιολογούνται για την παράταση (βλ. τμήματα 3.3 και 3.4 αντίστοιχα). Τέλος, η Επιτροπή αξιολόγησε εάν η εν λόγω παράταση συνάδει με το συμφέρον της ΕΕ (βλ. τμήμα 5). Κατά την αξιολόγησή της, η Επιτροπή έλαβε δεόντως υπόψη τις παρατηρήσεις και τα αποδεικτικά στοιχεία που έλαβε από τα ενδιαφερόμενα μέρη, καθώς και άλλα δημόσια διαθέσιμα στοιχεία, σχετικά με τα παραπάνω ερωτήματα. Η Επιτροπή εξέτασε συγκεκριμένα σε ειδικό τμήμα (βλ. τμήμα 7) τους σχετικούς ισχυρισμούς των ενδιαφερόμενων μερών που αποκλίνουν από τη δική της αξιολόγηση.

3. ΝΟΜΙΚΕΣ ΑΠΑΙΤΗΣΕΙΣ

3.1. Αναγκαιότητα

(8) Σύμφωνα με το άρθρο 7.1 της συμφωνίας ΠΟΕ για τις διασφαλίσεις και το άρθρο 19 παράγραφος 2 του κανονισμού (ΕΕ) 2015/478 περί κοινού καθεστώτος εισαγωγών (7), η περίοδος εφαρμογής ενός μέτρου διασφάλισης μπορεί να παραταθεί αν «[…] τα μέτρα διασφάλισης εξακολουθούν να είναι αναγκαία […] και αποδεικνύεται βάσει στοιχείων ότι ο κλάδος παραγωγής διέρχεται φάση προσαρμογής».

(9) Η Επιτροπή αρχικά εξέτασε και περιέγραψε την οικονομική κατάσταση του ενωσιακού κλάδου παραγωγής βάσει των απαντήσεων που έλαβε στο ερωτηματολόγιο (τμήμα 3.1.1). Στη συνέχεια, η Επιτροπή αξιολόγησε εάν, και σε ποιο βαθμό, υφίστατο ή συνεχίστηκε η πίεση εισαγωγών κατά την υπό εξέταση περίοδο (τμήμα 3.1.2). Στο πλαίσιο της αξιολόγησης αυτής πραγματοποιήθηκε λεπτομερής ανάλυση της εξέλιξης των εισαγωγών και της χρήσης δασμολογικών ποσοστώσεων κατά την περίοδο εφαρμογής της διασφάλισης, καθώς και λεπτομερής αξιολόγηση διάφορων άλλων σχετικών παραγόντων προκειμένου να προσδιοριστεί η πιθανή συμπεριφοράς των εισαγωγών στην Ένωση σε περίπτωση μη ανανέωσης του μέτρου διασφάλισης («ανάλυση με αντιπαράδειγμα»).

3.1.1. Οικονομική κατάσταση του ενωσιακού κλάδου παραγωγής χάλυβα

(10) Η Επιτροπή, προκειμένου να εκτιμήσει την οικονομική κατάσταση του ενωσιακού κλάδου παραγωγής χάλυβα, απέστειλε ερωτηματολόγια στους γνωστούς ενωσιακούς παραγωγούς χάλυβα για τη συλλογή πληροφοριών σχετικά με τους δείκτες ζημίας για το υπό εξέταση προϊόν κατά την υπό εξέταση περίοδο (2018-2020). Η Επιτροπή ζήτησε επίσης από τις γνωστές ενώσεις του κλάδου στην ΕΕ (EUROFER, ESTA και CET) να διανείμουν τα ερωτηματολόγια στα επιμέρους μέλη τους. Επιπλέον, η Επιτροπή, μέσω του συστήματος ανοικτών αρχείων (TRON) (8), ενημέρωσε τους γνωστούς ενωσιακούς παραγωγούς όσον αφορά το αίτημα για τη συμπλήρωση των ερωτηματολογίων, τα οποία ήταν επίσης διαθέσιμα στον ιστότοπο της Γενικής Διεύθυνσης Εμπορίου (9).

(11) Η Επιτροπή έλαβε πάνω από 150 μεμονωμένες απαντήσεις στο ερωτηματολόγιο. Έλαβε επίσης παρατηρήσεις με συγκεντρωτικά στοιχεία από τις γνωστές ενώσεις του κλάδου. Επιπλέον, η Επιτροπή έλαβε μεμονωμένες απαντήσεις στο ερωτηματολόγιο από κάθε παραγωγό που είχε διαβιβάσει σε ατομική βάση δεδομένα στις ενώσεις του κλάδου, αλλά και από παραγωγούς που δεν ανήκουν σε ένωση. Στη συνέχεια, η Επιτροπή επεξεργάστηκε τα δεδομένα που έλαβε. Καταρχάς ενοποίησε τα δεδομένα που έλαβε απευθείας από μέλη ενώσεων και αργότερα διασταύρωσε την ακρίβεια και τη μεθοδολογία ενοποίησής τους έναντι του συνόλου δεδομένων που υπέβαλαν οι ενώσεις του κλάδου με ειδικούς ελέγχους εξ αποστάσεως διασταύρωσης στοιχείων που πραγματοποιήθηκαν στις 14 Ιουνίου 2021. Στη συνέχεια, η Επιτροπή ενοποίησε σε ένα ενιαίο σύνολο δεδομένων τις απαντήσεις των μελών των ενώσεων με τις μεμονωμένες απαντήσεις που έλαβε από παραγωγούς που δεν ανήκουν σε ένωση. Αυτό το σύνολο δεδομένων αποτελεί τη βάση για την αξιολόγηση της οικονομικής κατάστασης του ενωσιακού κλάδου παραγωγής. Από την αξιολόγηση του εν λόγω συνόλου δεδομένων (στους πίνακες 1 έως 4) προέκυψαν τα ακόλουθα:

α) Παραγωγή, παραγωγική ικανότητα, χρησιμοποίηση της ικανότητας και αποθέματα

Πίνακας 1

Παραγωγή, παραγωγική ικανότητα, χρησιμοποίηση της ικανότητας και αποθέματα

Σε χιλιάδες τόνους 2018 2019 2020 Όγκος παραγωγής του υπό εξέταση προϊόντος 200 416 189 459 168 675 δείκτης 2018 = 100 100 95 84 Παραγωγική ικανότητα για το υπό εξέταση προϊόν 252 367 252 461 251 864 δείκτης 2018 = 100 100 100 100 Χρησιμοποίηση της παραγωγικής ικανότητας 79,41 % 75,04 % 66,97 % Αποθέματα 21 464 20 000 18 251 δείκτης 2018 = 100 100 93 85 Πηγή: Απαντήσεις στο ερωτηματολόγιο

(12) Κατά την υπό εξέταση περίοδο, ο όγκος παραγωγής μειώθηκε σταθερά από έτος σε έτος, καθώς παρουσίασε μείωση κατά -5 % το 2019 και πιο απότομη μείωση κατά -16 % το 2020 σε σύγκριση με τα στοιχεία του 2018. Η ανά τρίμηνο ανάλυση του 2020 (10) καταδεικνύει ότι η μείωση αυτή οφείλεται σε μεγάλο βαθμό στις επιδόσεις του δεύτερου και τρίτου τριμήνου, οι οποίες επηρεάστηκαν περισσότερο από τις επιπτώσεις της πανδημίας COVID-19. Η παραγωγική ικανότητα παρέμεινε σταθερή καθ’ όλη τη διάρκεια της περιόδου και, συνεπώς, η χρησιμοποίηση της παραγωγικής ικανότητας ακολούθησε πτωτική τάση ανάλογη με τη μείωση της παραγωγής (βλ. πίνακα 1). Τέλος, τα αποθέματα μειώθηκαν κατά 7 % το 2019 και κατά 15 % το 2020 σε σύγκριση με το 2018.

β) Ενωσιακή κατανάλωση, εγχώριες αγορές και μερίδιο αγοράς (11)

Πίνακας 2

Ενωσιακή κατανάλωση, εγχώριες αγορές και μερίδιο αγοράς

2018 2019 2020 Κατανάλωση σε χιλιάδες τόνους 167 140 157 120 139 955 δείκτης 2018 = 100 100 94 84 Εγχώριες πωλήσεις σε χιλιάδες τόνους 132 960 127 448 114 936 δείκτης 2018 = 100 100 96 86 Μερίδιο αγοράς % 79,6 % 81,1 % 82,1 % Πηγή: Στοιχεία του κλάδου παραγωγής και απαντήσεις στο ερωτηματολόγιο

(13) Η κατανάλωση στην ενωσιακή αγορά άρχισε να μειώνεται το 2019 (-6 %) και η τάση αυτή συνεχίστηκε το 2020 (-16 %) σε σύγκριση με το 2018. Η εξέλιξη του όγκου των εγχώριων πωλήσεων από τους ενωσιακούς παραγωγούς ακολούθησε σε μεγάλο βαθμό παρόμοια τάση κατά την υπό εξέταση περίοδο (-4 % το 2019 και -14 % το 2020). Κατά την υπό εξέταση περίοδο, ο ενωσιακός κλάδος παραγωγής αύξησε το μερίδιο αγοράς του κατά περισσότερο από 2 ποσοστιαίες μονάδες.

γ) Μοναδιαίες τιμές πώλησης, κερδοφορία, ταμειακές ροές και απόδοση επενδεδυμένων κεφαλαίων

Πίνακας 3

Μοναδιαίες τιμές πώλησης, κερδοφορία (12) , ταμειακές ροές και απόδοση επενδεδυμένων κεφαλαίων

2018 2019 2020 Μοναδιαίες τιμές πώλησης (ευρώ/τόνο) 763 725 666 δείκτης 2018 = 100 100 95 87 Κερδοφορία (% κύκλος εργασιών) 5,7 % -0,4 % -3,7 % Ταμειακές ροές (εκατ. ευρώ) 7 456 6 798 6 386 δείκτης 2018 = 100 100 91 86 Απόδοση επενδεδυμένων κεφαλαίων (%) 8,6 % -2,6 % -19,4 % Πηγή: Στοιχεία του κλάδου παραγωγής και απαντήσεις στο ερωτηματολόγιο

(14) Οι δείκτες ζημίας που σχετίζονται με τον όγκο πωλήσεων (βλ. πίνακα 2) και την αξία σημείωσαν συνεχή πτώση κατά την υπό εξέταση περίοδο. Οι μοναδιαίες τιμές πώλησης μειώθηκαν σταθερά, κατά 5 % το 2019 και κατά 12 % το 2020 σε σύγκριση με το 2018. Οι ταμειακές ροές και η απόδοση των επενδεδυμένων κεφαλαίων επιδεινώνονταν επίσης από έτος σε έτος κατά την υπό εξέταση περίοδο, καταγράφοντας αρνητική επίδοση τόσο το 2019 (-2,6 %) όσο και το 2020 (-19,4 %).

(15) Η μείωση των τιμών, σε συνδυασμό με τη μείωση του όγκου παραγωγής και πωλήσεων που περιγράφεται στους πίνακες 1 και 2, ήδη το 2019 μετέτρεψε τον ενωσιακό κλάδο παραγωγής σε ζημιογόνο (-0,4 %), ενώ η κατάσταση επιδεινώθηκε περαιτέρω το 2020, καθώς οι ζημίες ανήλθαν στο -3,7 %.

δ) Απασχόληση

Πίνακας 4

Απασχόληση

(ΙΠΑ) 2018 2019 2020 Απασχόληση 215 359 215 620 202 331 δείκτης 2018 = 100 100 100 94 Πηγή: Απαντήσεις στο ερωτηματολόγιο

(16) Η απασχόληση παρέμεινε σταθερή το 2019, μειώθηκε όμως κατά 6 % το 2020 σε σύγκριση με το 2018.

Συμπέρασμα

(17) Από τα στοιχεία στο τμήμα 3.1.1 προκύπτει ότι η οικονομική κατάσταση του ενωσιακού κλάδου παραγωγής είχε ήδη επιδεινωθεί σημαντικά το 2019, όταν ο ενωσιακός κλάδος παραγωγής κατέγραφε ήδη ζημίες, καθώς όλοι σχεδόν οι δείκτες ζημίας εμφάνιζαν έντονη αρνητική τάση. Πρέπει να σημειωθεί ότι από το 2018 έως το 2019 η κερδοφορία σημείωσε πτώση κατά 6,1 ποσοστιαίες μονάδες, ανερχόμενη σε -0,4 % στα τέλη του 2019. Συνεπώς, η σοβαρή αυτή επιδείνωση σημειώθηκε πολύ πριν από την απροσδόκητη έναρξη της πανδημίας COVID-19 και τις επακόλουθες επιπτώσεις της στην αγορά. Η χρηματοοικονομική θέση του ενωσιακού κλάδου παραγωγής επιδεινώθηκε περαιτέρω κατά τη διάρκεια του 2020, όταν οι οικονομικές επιπτώσεις της έξαρσης της νόσου COVID-19 συνέτειναν στην αποδυνάμωση της χρηματοοικονομικής θέσης του ενωσιακού κλάδου παραγωγής που οφειλόταν στη συνέχιση κατά το 2020 της πίεσης εισαγωγών που ασκούσαν οι εξαγωγείς στην Ένωση. Οι επιπτώσεις της πανδημίας COVID-19 ήρθαν να προστεθούν στη συνεχή απειλή για τη χρηματοοικονομική κατάσταση του ενωσιακού κλάδου παραγωγής που συνιστούσε η πίεση εισαγωγών. Οι εισαγωγές, σε συνδυασμό ως έναν βαθμό με την πανδημία COVID-19, βύθισαν τον ενωσιακό κλάδο παραγωγής σε δυσμενή χρηματοοικονομική κατάσταση, καθώς οι ζημίες ανήλθαν σε -4 %. Θα πρέπει να τονιστεί ότι ο επιπρόσθετος αντίκτυπος της πανδημικής κρίσης στη χρηματοοικονομική κατάσταση του ενωσιακού κλάδου παραγωγής, ο οποίος ενέτεινε την ήδη υφιστάμενη επιδείνωση λόγω εισαγωγών, ήταν συγκριτικά μικρότερος. Από το 2019 έως το 2020 η κερδοφορία μειώθηκε κατά 3,3 εκατοστιαίες μονάδες, ανερχόμενη στα ιστορικά χαμηλά επίπεδα ζημιών του σχεδόν -4 %. Συνεπώς, η πανδημία COVID-19 ενίσχυσε μια προϋπάρχουσα και συνεχιζόμενη πηγή σοβαρής ζημίας για τον ενωσιακό κλάδο παραγωγής, που οφείλεται κυρίως στις εισαγωγές.

(18) Συμπερασματικά, η Επιτροπή διαπίστωσε ότι, κατά την περίοδο εφαρμογής του μέτρου διασφάλισης, η οικονομική κατάσταση του ενωσιακού κλάδου παραγωγής εξακολουθεί να επιδεινώνεται λόγω της πίεσης των εισαγωγών, σε μια περίοδο κατά την οποία οι σημαντικές προσαρμογές που πραγματοποιούνται στον ενωσιακό κλάδο παραγωγής δεν έχουν ακόμη αποφέρει θετικά αποτελέσματα.

Πρόσθετη ανάλυση ανά οικογένεια προϊόντων

(19) Η Επιτροπή κατέληξε στο συμπέρασμα με βάση την οικονομική κατάσταση και την εξέλιξη των δεικτών ζημίας για το υπό εξέταση προϊόν στους πίνακες 1 έως 4 ότι ο ενωσιακός κλάδος παραγωγής συνέχισε να επιδεινώνεται μεταξύ 2018 και 2020 και βρίσκεται επί του παρόντος σε ευάλωτη κατάσταση.

(20) Εκτός από το συμπέρασμα αυτό, και σύμφωνα με την προσέγγιση που ακολούθησε στην αρχική έρευνα (13), η Επιτροπή επιβεβαίωσε επίσης τα συμπεράσματά της βάσει των τριών οικογενειών προϊόντων, ήτοι πλατέα προϊόντα, επιμήκη προϊόντα και σωλήνες (14). Πίνακας 5 Παραγωγή, παραγωγική ικανότητα, χρησιμοποίηση της ικανότητας και αποθέματα Σε χιλιάδες τόνους 2018 2019 2020 Όγκος παραγωγής του υπό εξέταση προϊόντος (πλατέα) 150 598 143 287 126 795 δείκτης 2018 = 100 100 95 84 Όγκος παραγωγής του υπό εξέταση προϊόντος (επιμήκη) 41 395 38 879 35 769 δείκτης 2018 = 100 100 94 86 Όγκος παραγωγής του υπό εξέταση προϊόντος (σωλήνες) 8 423 7 293 6 111 δείκτης 2018 = 100 100 87 73 Παραγωγική ικανότητα για το υπό εξέταση προϊόν (πλατέα) 184 802 184 682 183 924 δείκτης 2018 = 100 100 100 100 Παραγωγική ικανότητα για το υπό εξέταση προϊόν (επιμήκη) 54 755 55 013 55 278 δείκτης 2018 = 100 100 100 101 Παραγωγική ικανότητα για το υπό εξέταση προϊόν (σωλήνες) 12 810 12 767 12 661 δείκτης 2018 = 100 100 100 99 Χρησιμοποίηση παραγωγικής ικανότητας (πλατέα) 81,49 % 77,59 % 68,94 % Χρησιμοποίηση παραγωγικής ικανότητας (επιμήκη) 75,60 % 70,67 % 64,71 % Χρησιμοποίηση παραγωγικής ικανότητας (σωλήνες) 65,75 % 57,12 % 48,27 % Αποθέματα (πλατέα) 13 712 13 549 12 354 δείκτης 2018 = 100 100 99 90 Αποθέματα (επιμήκη) 4 859 4 469 4 146 δείκτης 2018 = 100 100 92 85 Αποθέματα (σωλήνες) 2 893 1 982 1 751 δείκτης 2018 = 100 100 69 61 Πηγή: Στοιχεία του κλάδου παραγωγής και απαντήσεις στο ερωτηματολόγιο Πίνακας 6 Ενωσιακή κατανάλωση, εγχώριες αγορές και μερίδιο αγοράς 2018 2019 2020 Κατανάλωση σε χιλιάδες τόνους (πλατέα) 108 661 103 357 91 373 δείκτης 2018 = 100 100 95 84 Κατανάλωση σε χιλιάδες τόνους (επιμήκη) 48 226 44 495 40 521 δείκτης 2018 = 100 100 92 84 Κατανάλωση σε χιλιάδες τόνους (σωλήνες) 10 253 9 269 8 060 δείκτης 2018 = 100 100 90 79 Εγχώριες πωλήσεις σε χιλιάδες τόνους (πλατέα) 86 585 83 533 74 504 δείκτης 2018 = 100 100 96 86 Εγχώριες πωλήσεις σε χιλιάδες τόνους (επιμήκη) 38 714 36 918 34 252 δείκτης 2018 = 100 100 95 88 Εγχώριες πωλήσεις σε χιλιάδες τόνους (σωλήνες) 7 661 6 998 6 180 δείκτης 2018 = 100 100 91 81 Μερίδιο αγοράς σε % (πλατέα) 79,7 % 80,8 % 81,5 % Μερίδιο αγοράς σε % (επιμήκη) 80,3 % 83,0 % 84,5 % Μερίδιο αγοράς σε % (σωλήνες) 74,7 % 75,5 % 76,7 % Πηγή: Στοιχεία του κλάδου παραγωγής και απαντήσεις στο ερωτηματολόγιο Πίνακας 7 Μοναδιαίες τιμές πώλησης, κερδοφορία, ταμειακές ροές και απόδοση επενδεδυμένων κεφαλαίων 2018 2019 2020 Μοναδιαίες τιμές πώλησης (ευρώ/τόνο) (πλατέα) 775 741 689 δείκτης 2018 = 100 100 96 89 Μοναδιαίες τιμές πώλησης (ευρώ/τόνο) (επιμήκη) 674 623 556 δείκτης 2018 = 100 100 92 82 Μοναδιαίες τιμές πώλησης (ευρώ/τόνο) (σωλήνες) 1 065 1 070 999 δείκτης 2018 = 100 100 100 94 Κερδοφορία (% κύκλος εργασιών) (πλατέα) 6,0 % -1,0 % -4,6 % Κερδοφορία (% κύκλος εργασιών) (επιμήκη) 6,0 % 0,4 % -2,8 % Κερδοφορία (% κύκλος εργασιών) (σωλήνες) 3,3 % 0,9 % -0,5 % Ταμειακές ροές (εκατομμύρια ευρώ) (πλατέα) 5 652 3 609 4 402 δείκτης 2018 = 100 100 64 78 Ταμειακές ροές (εκατομμύρια ευρώ) (επιμήκη) 1 411 2 300 879 δείκτης 2018 = 100 100 163 62 Ταμειακές ροές (εκατομμύρια ευρώ) (σωλήνες) 394 889 1 106 δείκτης 2018 = 100 100 226 281 Απόδοση επενδεδυμένων κεφαλαίων (%) (πλατέα) 7,68 % -3,75 % -28,47 % Απόδοση επενδεδυμένων κεφαλαίων (%) (επιμήκη) 10,13 % -1,59 % -4,76 % Απόδοση επενδεδυμένων κεφαλαίων (%) (σωλήνες) 8,58 % 3,05 % -3,16 % Πηγή: Στοιχεία του κλάδου παραγωγής και απαντήσεις στο ερωτηματολόγιο Πίνακας 8 Απασχόληση (ΙΠΑ) 2018 2019 2020 Απασχόληση (πλατέα) 134 788 137 719 128 837 δείκτης 2018 = 100 100 102 96 Απασχόληση (επιμήκη) 49 116 47 314 45 487 δείκτης 2018 = 100 100 96 93 Απασχόληση (σωλήνες) 31 455 30 587 28 007 δείκτης 2018 = 100 100 97 89 Πηγή: Στοιχεία του κλάδου παραγωγής και απαντήσεις στο ερωτηματολόγιο

(21) Οι πίνακες 5 έως 8 δείχνουν την εξέλιξη των δεικτών ζημίας ανά οικογένεια προϊόντων κατά την υπό εξέταση περίοδο. Συγκεκριμένα, επιβεβαιώνουν ότι η οικονομική και χρηματοοικονομική κατάσταση του ενωσιακού κλάδου παραγωγής ακολούθησε, για καθεμία από τις οικογένειες προϊόντων ξεχωριστά, επιδεινούμενες τάσεις συγκρίσιμες με τις τάσεις που διαπιστώθηκαν για το υπό εξέταση προϊόν. Για παράδειγμα, δείκτες ζημίας όπως ο όγκος παραγωγής, ο όγκος των εγχώριων πωλήσεων, οι μοναδιαίες τιμές πώλησης και η κερδοφορία επιδεινώνονταν σταθερά το 2019 και η τάση αυτή συνεχίστηκε το 2020, φανερώνοντας μια αρνητική οικονομική και χρηματοοικονομική κατάσταση. Η μόνη εξαίρεση όσον αφορά την αποκλίνουσα τάση σε σύγκριση με τις τάσεις του υπό εξέταση προϊόντος σχετίζεται με την εξέλιξη των ταμειακών ροών στην οικογένεια των σωλήνων κατά την υπό εξέταση περίοδο.

(22) Υπό το πρίσμα αυτό, η συμπληρωματική ανάλυση που διενεργήθηκε ανά οικογένεια προϊόντων επιβεβαιώνει συνεπώς τα συμπεράσματα που εξήχθησαν για το υπό εξέταση προϊόν, δηλαδή ότι η οικονομική κατάσταση του ενωσιακού κλάδου παραγωγής ακόμη και αξιολογούμενη σε επίπεδο οικογένειας προϊόντων, επιδεινώθηκε σημαντικά κατά την υπό εξέταση περίοδο και ότι επί του παρόντος βρίσκεται σε ευάλωτη κατάσταση.

3.1.2. Πίεση εισαγωγών

α) Εξέλιξη των εισαγωγών

(23) Η Επιτροπή, για να κρίνει εάν οι εισαγωγές άσκησαν πίεση στην ενωσιακή αγορά χάλυβα κατά την υπό εξέταση περίοδο και σε ποιο βαθμό, αξιολόγησε, πρώτον, την εξέλιξη των εισαγωγών (15) του υπό εξέταση προϊόντος συνολικά και, δεύτερον, σε σχέση με το επίπεδο κατανάλωσης. Επιπλέον, η Επιτροπή αξιολόγησε την εξέλιξη της χρήσης δασμολογικών ποσοστώσεων στο πλαίσιο της διασφάλισης [βλ. τμήμα 3.1.2 σημείο β)]. Πίνακας 9 Εξέλιξη των εισαγωγών σε τόνους 2018 2019 2020 Όγκος εισαγωγών 34 180 000 29 672 000 25 019 000 δείκτης 2018 = 100 100 87 73 Πηγή: Στατιστική Υπηρεσία της Ευρωπαϊκής Ένωσης (EUROSTAT)

(24) Σε γενικές γραμμές, ο όγκος των εισαγωγών του υπό εξέταση προϊόντος μειώθηκε κατά 13 % το 2019 και κατά 27 % το 2020 σε σύγκριση με το επίπεδο του 2018 (16). Πίνακας 10 Εξέλιξη μεριδίου εισαγωγών 2018 2019 2020 Κατανάλωση σε χιλιάδες τόνους 167 140 157 120 139 955 δείκτης 2018 = 100 100 94 84 Όγκος εισαγωγών σε χιλιάδες τόνους 34 180 29 672 25 019 δείκτης 2018 = 100 100 87 73 Μερίδιο αγοράς 20,4 % 18,9 % 17,9 % Πηγή: Στοιχεία της EUROSTAT και του κλάδου παραγωγής και απαντήσεις στο ερωτηματολόγιο Πίνακας 11 Μερίδιο αγοράς των εισαγωγών ανά οικογένεια προϊόντων Κατανάλωση σε χιλιάδες τόνους (πλατέα) 108 661 103 357 91 373 δείκτης 2018 = 100 100 95 84 Κατανάλωση σε χιλιάδες τόνους (επιμήκη) 48 226 44 495 40 521 δείκτης 2018 = 100 100 92 84 Κατανάλωση σε χιλιάδες τόνους (σωλήνες) 10 253 9 269 8 060 δείκτης 2018 = 100 100 90 79 Εισαγωγές σε χιλιάδες τόνους (πλατέα) 22 076 19 824 16 869 δείκτης 2018 = 100 100 90 76 Εισαγωγές σε χιλιάδες τόνους (επιμήκη) 9 513 7 577 6 270 δείκτης 2018 = 100 100 80 66 Εισαγωγές σε χιλιάδες τόνους (σωλήνες) 2 592 2 271 1 880 δείκτης 2018 = 100 100 88 73 Μερίδιο αγοράς σε % (πλατέα) 20,3 % 19,2 % 18,5 % Μερίδιο αγοράς σε % (επιμήκη) 19,7 % 17,0 % 15,5 % Μερίδιο αγοράς σε % (σωλήνες) 25,3 % 24,5 % 23,3 % Πηγή: Στοιχεία της EUROSTAT και του κλάδου

(25) Όταν η μείωση του όγκου εισαγωγών που απεικονίζεται στον πίνακα 9 εκτιμάται σε σύγκριση με την εξέλιξη της κατανάλωσης στην ενωσιακή αγορά, η Επιτροπή σημειώνει ότι, μολονότι το μερίδιο αγοράς των εισαγωγών μειώθηκε σταδιακά κατά τη διάρκεια της υπό εξέταση περιόδου, παρέμεινε, ωστόσο, στο ίδιο επίπεδο το 2020 σε σύγκριση με το 2017, δηλαδή το έτος πριν ακριβώς από την επιβολή του μέτρου διασφάλισης (17). Επιπλέον, το μέσο μερίδιο αγοράς των εισαγωγών κατά την περίοδο εφαρμογής της διασφάλισης ήταν υψηλότερο από ό,τι τα έτη πριν από την επιβολή της (είτε ανά μεμονωμένο έτος, είτε κατά μέσο όρο). Αυτό δείχνει ότι, παρά τη διασφάλιση, η παρουσία εισαγωγών στην ενωσιακή αγορά χάλυβα δεν έχει μειωθεί. Αντίθετα, έχει αυξηθεί σε σχετικούς όρους σε σύγκριση με την περίοδο πριν από την επιβολή της διασφάλισης (18).

β) Εξέλιξη της χρήσης δασμολογικών ποσοστώσεων

(26) Η Επιτροπή εξέτασε επίσης προσεκτικότερα την πίεση των εισαγωγών αξιολογώντας την εξέλιξη της χρήσης δασμολογικών ποσοστώσεων στο πλαίσιο της διασφάλισης (19).

(27) Από την ανάλυση προκύπτει ότι οι χώρες με τις μεγαλύτερες εξαγωγές χάλυβα έχουν εξαντλήσει μεγάλο όγκο των ειδικών ανά χώρα ποσοστώσεων που τους έχουν χορηγηθεί και, πολύ συχνά, σε μάλλον σύντομο χρονικό διάστημα εντός των σχετικών περιόδων εφαρμογής του μέτρου διασφάλισης. Σε ορισμένες ακραίες περιπτώσεις, μεγάλος όγκος ετήσιων ποσοστώσεων εξαντλήθηκε μέσα στην πρώτη ημέρα της περιόδου ή εντός μερικών εβδομάδων. Αυτή η τάση συνεχίστηκε στο πλαίσιο της τριμηνιαίας διαχείρισης των ειδικών ανά χώρα ποσοστώσεων που θεσπίστηκαν την 1η Ιουλίου 2020. Η ανάλυση κατέδειξε επίσης ότι ορισμένες από τις χώρες αυτές εξάντλησαν επίσης εξαιρετικά γρήγορα μερικές εναπομένουσες ποσοστώσεις σε διάφορες κατηγορίες, αφού προηγουμένως εξάντλησαν τις δικές τους ποσοστώσεις, παραγκωνίζοντας έτσι άλλους ιστορικούς προμηθευτές. Πρόκειται για επαναλαμβανόμενο μοτίβο, το οποίο μπορεί να παρατηρηθεί σε όλες τις κατηγορίες και χώρες καταγωγής προϊόντων, και σε μεγάλους όγκους.

(28) Οι χώρες με τις μεγαλύτερες εξαγωγές όχι μόνο επιδεικνύουν ικανότητα να προμηθεύουν μεγάλους όγκους εντός σύντομου χρονικού διαστήματος, δημιουργώντας σημαντικές διαταραχές στην αγορά, αλλά και φαίνονται έτοιμες να αυξήσουν περαιτέρω την παρουσία τους στην ενωσιακή αγορά κάθε φορά που ο σχεδιασμός του μέτρου τούς δίνει την ευκαιρία να το πράξουν (για παράδειγμα, μέσω της κατ’ εξαίρεση πρόσβασης στην εναπομένουσα ποσόστωση). Ως εκ τούτου, όπως διαπιστώθηκε κατά τη δεύτερη επανεξέταση της λειτουργίας του μέτρου διασφάλισης (20), οι εξαγωγείς των χωρών με τις μεγαλύτερες εξαγωγές επιδεικνύουν σαφώς καιροσκοπική συμπεριφορά επιδιώκοντας να μεγιστοποιήσουν με κάθε δυνατό τρόπο την παρουσία τους στην αγορά στο πλαίσιο του μέτρου διασφάλισης.

γ) Εξέλιξη των παγκόσμιων εξαγωγών από τις χώρες με τις μεγαλύτερες εξαγωγές χάλυβα και της κατανάλωσης στις εγχώριες αγορές τους

(29) Πριν από τη θέσπιση των δασμολογικών μέτρων των ΗΠΑ βάσει του άρθρου 232 του νόμου για την επέκταση του εμπορίου του 1962 (στο εξής: μέτρα που έλαβαν οι ΗΠΑ σύμφωνα με το άρθρο 232) για ορισμένα προϊόντα χάλυβα τον Μάρτιο του 2018, οι ΗΠΑ ήταν η μεγαλύτερη εισαγωγική αγορά χάλυβα. Μετά την επιβολή προκαταβολικού δασμού ύψους 25 % στις εισαγωγές, τη θέση των ΗΠΑ κατέλαβε η ΕΕ, η οποία είναι σήμερα η χώρα με τις μεγαλύτερες εισαγωγές χάλυβα στον κόσμο, με δεύτερες τις ΗΠΑ (21). Η ΕΕ, για να προστατεύσει την ενωσιακή αγορά από την επακόλουθη εκτροπή του εμπορίου, επέβαλε μέτρα διασφάλισης, σε προσωρινή βάση τον Ιούλιο του 2018 και με την οριστική τους μορφή τον Φεβρουάριο του 2019, μέσω δασμολογικών ποσοστώσεων επί του υπό εξέταση προϊόντος οι οποίες, σε αντίθεση με το μέτρο των ΗΠΑ, διατηρούν τις ιστορικές εμπορικές ροές και αποτρέπουν τις πρόσθετες εισαγωγές, μεταξύ άλλων λόγω εκτροπής του εμπορίου.

(30) Οι εισαγωγές στην Ένωση μειώθηκαν κατά 13 % το 2019 και κατά 27 % το 2020 σε σχέση με την κορύφωσή τους το 2018 (βλ. πίνακα 5). Ταυτόχρονα, κατά την ίδια περίοδο οι εισαγωγές στην αγορά των ΗΠΑ ακολούθησαν παράλληλη, και ακόμη πιο απότομη πτωτική τάση μετά την επιβολή των μέτρων που έλαβαν οι ΗΠΑ σύμφωνα με το άρθρο 232, όπως φαίνεται στον πίνακα 11. Πίνακας 11 Εισαγωγές στις Ηνωμένες Πολιτείες σε τόνους (22) Έτος Έτος 2017 Έτος 2018 Έτος 2019 Έτος 2020 Σύνολο τρίτων χωρών (εκτός ΕΕ) 21 933 440 18 472 301 15 052 561 12 143 791

(31) Επομένως, τα δεδομένα αυτά αποδεικνύουν τη στενή και σημαντική συσχέτιση μεταξύ της έντονης μείωσης του όγκου εισαγωγών στις ΗΠΑ μετά την επιβολή των μέτρων που έλαβαν οι ΗΠΑ σύμφωνα με το άρθρο 232 και της παράλληλης αύξησης των εισαγωγών στην ΕΕ, που εν μέρει αμβλύνθηκε λόγω του μέτρου διασφάλισης. Η εν λόγω συσχέτιση επιβεβαιώνεται για όλες τις περιόδους της διασφάλισης έως την έξαρση της νόσου COVID-19 και τις επιπτώσεις της.

(32) Μετά τον προσδιορισμό των τάσεων αυτών στις εισαγωγές στις δύο μεγαλύτερες εισαγωγικές αγορές χάλυβα (την Ένωση και τις ΗΠΑ), η Επιτροπή στράφηκε στην αξιολόγηση των εξαγωγικών επιδόσεων σε άλλες τρίτες αγορές των χωρών που προμηθεύουν τις μεγαλύτερες ποσότητες χάλυβα στην Ένωση (23). Πίνακας 12 Εξέλιξη των εξαγωγών του υπό εξέταση προϊόντος από τις χώρες που προμηθεύουν τις μεγαλύτερες ποσότητες χάλυβα στην ΕΕ σε τρίτες αγορές (εκτός ΕΕ και ΗΠΑ) Έτος 2018 2019 2020 % μεταβολής μεταβολή όγκου Όγκος σε τόνους 126 541 868 125 633 907 117 579 311 -7 % -8 962 557

(33) Η Επιτροπή προέβη σε στατιστική ανάλυση των εξαγωγικών τάσεων του υπό εξέταση προϊόντος για τις χώρες με τις μεγαλύτερες εξαγωγές χάλυβα βάσει στοιχείων από τη βάση δεδομένων Global Trade Atlas (24). Από τον πίνακα 8 προκύπτει ότι, συνολικά, οι χώρες με τις μεγαλύτερες εξαγωγές του υπό εξέταση προϊόντος στην Ένωση μείωσαν σημαντικά τον όγκο εξαγωγών τους σε άλλες τρίτες αγορές κατά την υπό εξέταση περίοδο. Η ατομική αξιολόγηση των εξαγωγικών επιδόσεων των εν λόγω χωρών επιβεβαίωσε ότι οι περισσότερες από αυτές τις χώρες επίσης παρουσίασαν μείωση του όγκου εξαγωγών τους για κάθε χώρα (εκτός της ΕΕ και των ΗΠΑ). Επομένως, αυτό σημαίνει ότι κατά τη διάρκεια μιας περιόδου κατά την οποία οι δύο χώρες με τις μεγαλύτερες εισαγωγές χάλυβα στον κόσμο (η ΕΕ και οι ΗΠΑ) κατέγραψαν σημαντική μείωση στις εισαγωγές ενόσω εφαρμόζονταν τα αντίστοιχα μέτρα τους, οι χώρες με τις μεγαλύτερες εξαγωγές στην ΕΕ μείωναν τον όγκο των εξαγωγών τους και προς άλλες τρίτες αγορές.

(34) Η Επιτροπή συμπλήρωσε περαιτέρω τη δική της αξιολόγηση με την ανάλυση που πραγματοποίησε ο ΟΟΣΑ. Τα στοιχεία του ΟΟΣΑ επιβεβαίωσαν την εκτίμηση της Επιτροπής ότι οι εξαγωγικές επιδόσεις των χωρών με τις μεγαλύτερες εξαγωγές χάλυβα μειώνονταν συνολικά σταθερά κατά την υπό εξέταση περίοδο (25).

(35) Στη συνέχεια, η Επιτροπή αξιολόγησε την εξέλιξη της εγχώριας κατανάλωσης στις χώρες με τις μεγαλύτερες εξαγωγές χάλυβα (26) κατά την υπό εξέταση περίοδο. Πίνακας 13 Εξέλιξη της κατανάλωσης στις αγορές με τη μεγαλύτερη παραγωγή χάλυβα (συμπεριλαμβανομένων των χωρών με τις μεγαλύτερες εξαγωγές στην ΕΕ) (27) Έτος / Προϊόν Ρολό θερμής έλασης και λαμαρίνα σε ρολό θερμής έλασης Ρολό ψυχρής έλασης Γαλβανιζέ εν θερμώ - ελικοειδές ρολό Λευκοσίδηρος Λαμαρίνα quartο Ράβδοι οπλισμού σκυροδέματος - χονδρόσυρμα Ράβδος εμπορίου - δομικοί χάλυβες Σιδηροδρομικό υλικό Όλες - συμπ. της Κίνας Κίνα Εκτός Κίνας 2018 501 093,59 172 655,53 87 021,82 8 539,49 110 692,33 495 876,36 190 878,27 8 136,93 1 574 894,32 964 829,00 610 065,32 2019 505 032,94 167 800,90 90 303,02 8 819,83 113 426,32 531 934,21 197 669,27 8 709,86 1 623 696,35 1 024 140,84 599 555,50 2020 518 795,17 176 848,77 91 167,34 8 371,03 121 358,51 552 591,72 211 094,72 8 110,75 1 688 338,02 1 141 388,71 546 949,31

(36) Ο πίνακας 13 δείχνει ότι, συνολικά κατά την υπό εξέταση περίοδο, η κατανάλωση (28) στην εγχώρια αγορά των χωρών με τη μεγαλύτερη παραγωγή χάλυβα (συμπεριλαμβανομένων των χωρών που προμηθεύουν τις μεγαλύτερες ποσότητες χάλυβα στην ΕΕ) αυξήθηκε. Ωστόσο, αυτή η συνολική τάση βασίζεται κυρίως στην εξαιρετική αύξηση της κατανάλωσης που καταγράφεται στην Κίνα, η οποία αποτελεί μακράν τη μεγαλύτερη αγορά παραγωγής χάλυβα στον κόσμο. Με αυτήν την εξαίρεση, όλες οι άλλες χώρες σημείωναν συνεχή μείωση της εγχώριας κατανάλωσης.

(37) Επομένως, η ταυτόχρονη μείωση των εξαγωγών και της εγχώριας κατανάλωσης κατά την υπό εξέταση περίοδο στην πλειονότητα των χωρών με την μεγαλύτερη παραγωγή χάλυβα μαρτυρεί αναμφίβολα τις αυξανόμενες δυσκολίες που αντιμετωπίζουν προκειμένου να βρουν διεξόδους για τις παραδοσιακές εξαγωγικές τους δραστηριότητες. Αυτές οι δυσκολίες ενισχύουν σαφέστατα την ανταγωνιστική ένταση και προκαλούν επιθετική συμπεριφορά των εξαγωγέων στις τρίτες αγορές.

δ) Πλεονάζουσα παραγωγική ικανότητα

(38) Η Επιτροπή αξιολόγησε επίσης τις πλέον πρόσφατες εξελίξεις που σχετίζονται με την παγκόσμια πλεονάζουσα παραγωγική ικανότητα στον τομέα του χάλυβα, την οποία είχε ήδη εξετάσει στους κανονισμούς για την επιβολή προσωρινών και οριστικών μέτρων διασφάλισης.

(39) Από την ανάλυση διαφόρων έγκυρων πηγών που αναφέρονται στον παρόντα κανονισμό προκύπτει ότι η κατάσταση της πλεονάζουσας παραγωγικής ικανότητας στην παγκόσμια αγορά χάλυβα επιδεινώθηκε κατά την υπό εξέταση περίοδο. Ο ΟΟΣΑ σημείωσε ότι «από τα τελευταία διαθέσιμα στοιχεία (του Δεκεμβρίου 2020) προκύπτει ότι η παγκόσμια παραγωγική ικανότητα χάλυβα αυξήθηκε το 2020 για δεύτερη συνεχόμενη χρονιά (σχήμα 10). Η καθαρή μεταβολή της παραγωγικής ικανότητας το 2020, λαμβανομένων υπόψη τις νέες προσθηκών και τις παύσεων λειτουργίας, αυξάνει την τρέχουσα παγκόσμια παραγωγική ικανότητα χάλυβα στους 2 453,2 mmt, ποσότητα που αντιπροσωπεύει αύξηση 1,6 % από το αντίστοιχο επίπεδο στα τέλη του 2019 (29)».

(40) Επιπλέον, ο ΟΟΣΑ πρόσθεσε ότι «Η παγκόσμια παραγωγική ικανότητα χάλυβα αυξήθηκε στους 2 453,2 mmt το 2020, ενώ η παραγωγή ακατέργαστου χάλυβα μειώθηκε στους 1 827,8 mmt, με το χάσμα μεταξύ των δύο να αυξάνεται σε 625,4 mmt από 568,7 mmt το 2019. Η παγκόσμια παραγωγή χάλυβα ως μερίδιο της παραγωγικής ικανότητας, ως κατά προσέγγιση δείκτης του συνολικού ποσοστού χρησιμοποίησης, μειώθηκε από 76,5 % το 2019 σε 74,5 % το 2020 (30)».

(41) Στα συμπεράσματα της υπουργικής έκθεσης του παγκόσμιου φόρουμ σχετικά με την πλεονάζουσα παραγωγική ικανότητα στον τομέα του χάλυβα του 2020, που βασίστηκαν σε στοιχεία έως το 2019, είχε ήδη επισημανθεί ότι οι εξελίξεις στον τομέα θα μπορούσαν να κινηθούν προς αυτήν την κατεύθυνση. Στην έκθεση σημειωνόταν ότι «δύο πηγές ανησυχίας στα τέλη του 2019 είναι η τάση αντιστροφής που παρατηρείται στην ικανότητα παραγωγής χάλυβα στην Κίνα, όπου δρομολογούνται διάφορα νέα έργα πολύ μεγάλης κλίμακας ιδιαίτερα στις νότιες και ανατολικές παράκτιες περιοχές με τη στήριξη του συστήματος ανταλλαγής παραγωγικής ικανότητας υπό κρατική καθοδήγηση, και η κινεζική υποστήριξη ή συμμετοχή στην επέκταση ικανοτήτων σε τρίτες χώρες. Ραγδαία αύξηση της παραγωγικής ικανότητας καταγράφεται επίσης στη Νοτιοανατολική Ασία και τη Μέση Ανατολή» (31).

(42) Στην έκθεση αναφερόταν επίσης ότι «άμεση επίπτωση της προοπτικής όσον αφορά τη ζήτηση είναι ότι πρόκειται να αυξηθεί σημαντικά, σε τουλάχιστον 606 mmt το 2020, το χάσμα μεταξύ παγκόσμιας παραγωγικής ικανότητας και ζήτησης, το οποίο αποτελεί δείκτη των κινδύνων υπερπροσφοράς για την αγορά χάλυβα» (32) και ότι «αυτή η αναστροφή όσον αφορά την πλεονάζουσα παραγωγική ικανότητα μπορεί να προκαλέσει διαταραχές στις εμπορικές συναλλαγές, να επιφέρει κατακόρυφη πτώση στις τιμές χάλυβα και να πλήξει την οικονομική βιωσιμότητα της χαλυβουργίας» (33).

(43) Ως εκ τούτου, η Επιτροπή θεώρησε προφανές ότι το πρόβλημα της παγκόσμιας πλεονάζουσας παραγωγικής ικανότητας στον τομέα του χάλυβα επιδεινώθηκε κατά την υπό εξέταση περίοδο, με αποτέλεσμα ακόμη μεγαλύτερο χάσμα μεταξύ παραγωγής, κατανάλωσης και εγκατεστημένης ικανότητας. Η Επιτροπή επιβεβαίωσε περαιτέρω τα στοιχεία αυτά μέσω της αξιολόγησης που πραγματοποίησε βάσει των στοιχείων από τη βάση δεδομένων CRU για τις χώρες με τη μεγαλύτερη παραγωγή χάλυβα παγκοσμίως, στις οποίες περιλαμβάνονται οι χώρες με τις μεγαλύτερες εξαγωγές χάλυβα στην ενωσιακή αγορά (34).

ε) Μέτρα που έλαβαν οι ΗΠΑ σύμφωνα με το άρθρο 232

(44) Στους κανονισμούς της για την επιβολή προσωρινών και οριστικών μέτρων διασφάλισης, η Επιτροπή διαπίστωσε ότι τα μέτρα που έλαβαν οι ΗΠΑ σύμφωνα με το άρθρο 232 για ορισμένα προϊόντα χάλυβα θα ήταν πιθανό να προκαλέσουν σημαντική εκτροπή του εμπορίου στην ενωσιακή αγορά και δη εξαγωγών οι οποίες αρχικά προορίζονταν για την αγορά των ΗΠΑ, εάν δεν λαμβάνονταν διορθωτικά μέτρα από την Ένωση. Στον κανονισμό για τα οριστικά μέτρα διασφάλισης, η Επιτροπή κατέληγε στο συμπέρασμα ότι σύμφωνα με υπάρχοντα αποδεικτικά στοιχεία τα πρώτα σημάδια εκτροπής του εμπορίου είχαν ήδη παρατηρηθεί από το 2018 (35).

(45) Η Επιτροπή έχει ήδη καταδείξει στον πίνακα 11 ότι, μετά τη θέσπιση των μέτρων από τις ΗΠΑ σύμφωνα με το άρθρο 232 για τον χάλυβα, το επίπεδο των εισαγωγών στην αγορά των ΗΠΑ μειώθηκε σημαντικά. Στην πραγματικότητα, κατά την υπό εξέταση περίοδο οι εισαγωγές που κατευθύνονταν προηγουμένως στις ΗΠΑ δεν φαίνεται να έχουν βρει άλλες διεξόδους παγκοσμίως, καθώς οι συνολικές εξαγωγές σε άλλες χώρες, συμπεριλαμβανομένης της ενωσιακής αγοράς, μειώθηκαν εν μέσω πτώσης της εγχώριας κατανάλωσης για τις χώρες με τις μεγαλύτερες εξαγωγές χάλυβα στην ΕΕ.

(46) Μέχρι σήμερα, εξακολουθούν να ισχύουν τα μέτρα που έλαβαν οι ΗΠΑ σύμφωνα με το άρθρο 232 και δεν υπάρχει καμία ένδειξη από τις αρχές των ΗΠΑ για επικείμενη κατάργησή τους. Κατά συνέπεια, εάν το μέτρο διασφάλισης της ΕΕ πάψει να ισχύει, θα εξακολουθήσει να υφίσταται στο ακέραιο ο κίνδυνος εκτροπής του εμπορίου, τόσο για τα εμπορεύματα που αποστέλλονται σήμερα στις ΗΠΑ, όσο και για εκείνα που εισάγονταν κατά το παρελθόν στην αγορά των ΗΠΑ αλλά δεν εισάγονται πλέον ως αποτέλεσμα των μέτρων που έλαβαν οι ΗΠΑ σύμφωνα με το άρθρο 232.

στ) Πλαίσιο εμπορικής άμυνας και περιοριστικών του εμπορίου μέτρων σε τρίτες χώρες

(47) Κατά την υπό εξέταση περίοδο, εκτός από τα μέτρα που έλαβαν οι ΗΠΑ σύμφωνα με το άρθρο 232, τα οποία παραμένουν σε ισχύ, η Επιτροπή παρατήρησε τη συνεχή επιβολή νέων μέτρων σε διαφορετικές δικαιοδοσίες που επηρεάζουν σε μεγάλο βαθμό τις χώρες με τις μεγαλύτερες εξαγωγές χάλυβα στην Ένωση όσον αφορά μια μεγάλη ποικιλία προϊόντων χάλυβα, πολλά εκ των οποίων εμπίπτουν στο μέτρο διασφάλισης (36). Σε αυτά περιλαμβάνεται και η πρόσφατα ανακοινωθείσα πρόταση για την παράταση του μέτρου διασφάλισης για ορισμένα προϊόντα χάλυβα από το Ηνωμένο Βασίλειο (37).

(48) Αυτή η παρατηρούμενη τάση συνεχούς διεύρυνσης του πεδίου των κατηγοριών χάλυβα που υπόκεινται σε δασμούς αντιντάμπινγκ και αντισταθμιστικούς δασμούς, χωρίς ενδείξεις αντιστροφής στο άμεσο μέλλον, επιτείνει τις προαναφερθείσες δυσκολίες που αντιμετωπίζουν οι εξαγωγικές χώρες στην εξεύρεση διεξόδων για τις εξαγωγές τους, γεγονός το οποίο ενισχύει την ανταγωνιστική ένταση και καθιστά επιθετικότερη τη συμπεριφορά των εξαγωγέων.

ζ) Ελκυστικότητα της ενωσιακής αγοράς

(49) Η Ένωση αποτελεί επί του παρόντος τη μεγαλύτερη αγορά εισαγωγής χάλυβα στον κόσμο ως προς τους όγκους (38). Ως προς τα επίπεδα τιμών, οι τιμές εισαγωγής στην Ένωση από τις χώρες που προμηθεύουν τις μεγαλύτερες ποσότητες χάλυβα είναι σταθερά υψηλότερες από τις τιμές εξαγωγής τους σε άλλες τρίτες αγορές όσον αφορά τη μεγάλη πλειονότητα των εξαγωγών χάλυβα των χωρών αυτών (στο 53 % έως 73 % των συνολικών σχετικών κωδικών οι τιμές εξαγωγής στην Ένωση είναι υψηλότερες από ό,τι σε άλλες τρίτες αγορές) (39).

(50) Αυτό σημαίνει ότι οι εξαγωγείς έχουν συμφέρον να διεισδύσουν με κάθε τρόπο στην ενωσιακή αγορά, μερικές φορές μάλιστα υιοθετώντας αθέμιτη συμπεριφορά ως προς την τιμολόγηση. Στην πραγματικότητα, τα τελευταία χρόνια η Επιτροπή επέβαλε μια σειρά μέτρων αντιντάμπινγκ και αντισταθμιστικών μέτρων στις εισαγωγές χάλυβα, μεταξύ άλλων σε κατηγορίες προϊόντων που καλύπτονται από τη διασφάλιση.

(51) Οι στατιστικές τάσεις των εισαγωγών στην ΕΕ (βλ. πίνακα 9) επιβεβαιώνουν την ελκυστικότητα της ενωσιακής αγοράς για τους εξαγωγείς. Μάλιστα, κατά μέσο όρο οι εισαγωγές στην ΕΕ αύξησαν το μερίδιο αγοράς τους κατά την υπό εξέταση περίοδο σε σύγκριση με την περίοδο πριν από την επιβολή της διασφάλισης, εν μέσω μείωσης της κατανάλωσης και παρά την εφαρμογή διασφάλισης.

(52) Η Επιτροπή, λαμβάνοντας υπόψη αυτά τα στοιχεία, κατέληξε στο συμπέρασμα ότι η ενωσιακή αγορά χάλυβα παραμένει ελκυστική για τις εξαγωγικές χώρες.

3.1.3. Συμπεράσματα

(53) Με βάση τα προαναφερθέντα στοιχεία και εκτιμήσεις, η Επιτροπή διαπίστωσε ότι η ενωσιακή χαλυβουργία, μετά τα τρία πρώτα χρόνια του μέτρου διασφάλισης, εξακολουθεί να βρίσκεται σε ευάλωτη οικονομική κατάσταση.

(54) Η Επιτροπή διαπίστωσε επίσης ότι οι εισαγωγές από τις χώρες με τις μεγαλύτερες εξαγωγές χάλυβα έχουν ασκήσει και εξακολουθούν να ασκούν πολύ υψηλή εισαγωγική πίεση στην ενωσιακή αγορά χάλυβα, με ένα επιθετικό και καιροσκοπικό μοτίβο εμπορικής συμπεριφοράς, χρησιμοποιώντας δηλαδή κάθε περιθώριο για την αύξηση της παρουσίας στην αγορά.

(55) Επιπλέον, λαμβάνοντας υπόψη τις επικρατούσες πτωτικές τάσεις στις εξαγωγές παγκοσμίως, αλλά και στην εγχώρια κατανάλωση για τις χώρες με τις μεγαλύτερες εξαγωγές χάλυβα κατά την υπό εξέταση περίοδο, ήδη σε εξέλιξη πριν από την πανδημία COVID-19, και εν μέσω σημαντικής πλεονάζουσας παραγωγικής ικανότητας, η Επιτροπή σημείωσε ότι οι εξαγωγείς έχουν ανάγκη να αυξήσουν τις πωλήσεις τους σε οιαδήποτε πιθανή αγορά προκειμένου να συνεχίσουν να λειτουργούν.

(56) Η έρευνα επιβεβαίωσε επίσης ότι και άλλες σημαντικές αγορές χάλυβα, συμπεριλαμβανομένων των ΗΠΑ, της χώρας με τις δεύτερες μεγαλύτερες εισαγωγές, εξακολουθούν να εφαρμόζουν εμπορικούς περιορισμούς που επηρεάζουν την ικανότητα των εξαγωγικών χωρών να πωλούν σε αυτές, μέσα σε ένα γενικό πλαίσιο συνεχούς μείωσης της κατανάλωσης χάλυβα.

(57) Η έρευνα επιβεβαίωσε περαιτέρω ότι η ενωσιακή αγορά είναι συγκριτικά πιο ελκυστική για τις εισαγωγές από άποψη μεγέθους και επιπέδων τιμών, γεγονός που την καθιστά μια αγορά όπου θα μπορούσαν να κατευθυνθούν μεγάλοι όγκοι χάλυβα.

(58) Από την ανάλυση με αντιπαράδειγμα που πραγματοποιήθηκε υπό το πρίσμα του συνόλου παραγόντων που περιγράφονται στο τμήμα 3.1.2, για να διαπιστωθεί τι θα συνέβαινε σε περίπτωση άρσης της διασφάλισης, προκύπτει ξεκάθαρα ότι τη δεδομένη στιγμή υπάρχει μεγάλη πιθανότητα πολύ σημαντικοί όγκοι χάλυβα που δεν πωλήθηκαν σε άλλα μέρη του κόσμου εντέλει να κατευθυνθούν στην ενωσιακή αγορά.

(59) Αυτές οι πρόσθετες εισαγωγές, σε συνδυασμό με τις υφιστάμενες, θα προκαλούσαν συνολικά πολύ σοβαρή περαιτέρω επιδείνωση της οικονομικής κατάστασης του ενωσιακού κλάδου παραγωγής και θα μπορούσαν να θέσουν σε σοβαρό κίνδυνο τη βιωσιμότητά του. Επομένως, διαπιστώνεται ότι η άρση του μέτρου διασφάλισης θα είχε ως αποτέλεσμα σοβαρή ζημία στον ενωσιακό κλάδο παραγωγής λόγω των εισαγωγών. Το συμπέρασμα αυτό δεν επηρεάζεται από τις τρέχουσες επιπτώσεις της πανδημίας COVID-19 στον ενωσιακό κλάδο παραγωγής. Ενώ η οικονομική κατάσταση του ενωσιακού κλάδου παραγωγής επιδεινώθηκε περαιτέρω το 2020 λόγω της πανδημίας COVID-19, η Επιτροπή διαπίστωσε ότι η πιθανή αύξηση των εισαγωγών σε περίπτωση άρσης του μέτρου διασφάλισης θα έχει ως αποτέλεσμα σοβαρή ζημία για τον ενωσιακό κλάδο παραγωγής.

(60) Η Επιτροπή κατέληξε στο συμπέρασμα ότι η εν λόγω αύξηση των όγκων θα μπορούσε να υπονομεύσει σημαντικά κάθε ουσιαστική οικονομική ανάκαμψη και τις προσπάθειες που καταβάλλει η χαλυβουργία της Ένωσης στο πλαίσιο της διαδικασίας προσαρμογής της σε ένα υψηλότερο επίπεδο εισαγωγών, οι οποίες περιγράφονται στο ακόλουθο τμήμα. Ως εκ τούτου, η Επιτροπή έκρινε ότι το μέτρο διασφάλισης εξακολουθεί να είναι αναγκαίο προκειμένου να αποτραπεί σοβαρή ζημία.

(61) Η αναγκαιότητα αυτή υφίσταται επίσης επειδή η Ένωση δεν διαθέτει τη δυνατότητα, σύμφωνα με τους κανόνες του ΠΟΕ, να αυξήσει τους εισαγωγικούς δασμούς στο υπό εξέταση προϊόν χωρίς τη λήψη μέτρου διασφάλισης. Πράγματι, εντός του ΠΟΕ, η Ένωση έχει δεσμευτεί για εισαγωγικούς δασμούς μηδενικού επιπέδου όσον αφορά τις δασμολογικές κλάσεις που περιλαμβάνονται στο υπό εξέταση προϊόν. Για αυτόν τον λόγο, όπως ακριβώς το 2018 η αύξηση των εισαγωγών ήταν κατά τα φαινόμενα το αποτέλεσμα των εν λόγω υποχρεώσεων (δηλαδή των δασμολογικών παραχωρήσεων μηδενικού δασμού) που ανέλαβε η Ένωση στο πλαίσιο της GATT, έτσι και σήμερα οι υποχρεώσεις αυτές επιτρέπουν την αύξηση των εισαγωγών, με αποτέλεσμα την πρόκληση σοβαρής ζημίας στον ενωσιακό κλάδο παραγωγής σε περίπτωση άρσης της διασφάλισης.

3.2. Προσαρμογή

(62) Όταν τον Ιούλιο του 2018 η Επιτροπή θέσπισε το προσωρινό μέτρο διασφάλισης για τον χάλυβα, η ενωσιακή χαλυβουργία είχε ήδη ξεκινήσει διαδικασία προσαρμογής στη σοβαρή κρίση που αντιμετώπιζε ο τομέας του χάλυβα από τα μέσα της δεκαετίας του 2010, όταν η παγκόσμια ζήτηση χάλυβα επιβραδύνθηκε, ενώ παρά ταύτα η παραγωγική ικανότητα συνέχιζε να επεκτείνεται. Αυτή η ανισορροπία, η οποία επιδεινώνεται από κρατικές παρεμβάσεις που αποβλέπουν στη στήριξη της αύξησης της παραγωγικής ικανότητας και την αποτροπή της παύσης λειτουργίας αντιοικονομικών μονάδων σε ορισμένες τρίτες χώρες, στρέβλωσε τη δυναμική της αγοράς και δεν επέτρεψε στους παραγωγούς να στραφούν ολοένα και περισσότερο σε εξαγωγικές αγορές, με αποτέλεσμα να προκύψουν υποθέσεις εμπορικής άμυνας, πολλές από τις οποίες αφορούν την Κίνα, όπου εντοπίζεται η μεγαλύτερη πλεονάζουσα παραγωγική ικανότητα.

(63) Η ΕΕ αντέδρασε γρήγορα σε αυτήν την πρόκληση. Το 2013, με το «σχέδιο δράσης για μια ανταγωνιστική και βιώσιμη χαλυβουργία στην Ευρώπη» (40), η Επιτροπή εκπόνησε ένα φιλόδοξο σχέδιο στοχοθετημένων δράσεων, τόσο σε επίπεδο ΕΕ όσο και κρατών μελών, με στόχο να ενισχύσει την ανταγωνιστικότητα της ενωσιακής χαλυβουργίας και να την καταστήσει βιώσιμη και ανταγωνιστική σε παγκόσμιο επίπεδο, καθώς και να αναπτύξει την επόμενη γενιά προϊόντων χάλυβα που είναι ζωτικής σημασίας για άλλες βασικές ευρωπαϊκές βιομηχανίες.

(64) Η εταιρεία συμβούλων McKinsey, στην έκθεσή της με τίτλο «The current capacity shake-up in steel and how the industry is adapting» (Η τρέχουσα αναδιοργάνωση της παραγωγικής ικανότητας στον τομέα του χάλυβα και πώς προσαρμόζεται ο κλάδος) (41), η οποία δημοσιεύθηκε τον Ιανουάριο του 2018, διέβλεψε ότι η δεκαετία 2016-2025 θα είναι ασταθής και ώριμη για περαιτέρω αναδιάρθρωση, δεδομένου ότι οι προσπάθειες ενοποίησης και προσαρμογής σε ορισμένα μέρη του κόσμου, ιδίως στην Ευρώπη, «αντισταθμίζονται σε μεγάλο βαθμό από τη συνεχιζόμενη επέκταση αλλού». Η έκθεση εξηγούσε επίσης με ποιον τρόπο οι εταιρείες, «ειδικά στην Ευρώπη, τη Νότια Κορέα και την Ιαπωνία, προσαρμόζονται στην παγκόσμια πλεονάζουσα παραγωγική ικανότητα στοχεύοντας σε νέα προϊόντα και επεκτάσεις του επιχειρηματικού μοντέλου που θα τους επιτρέψουν να κινηθούν ανοδικά στην αλυσίδα αξίας». Η έκθεση ανέφερε επίσης ότι «επιπλέον, η καινοτομία στον χάλυβα αφορά και τις βασικές διαδικασίες παραγωγής, με στόχο την εξεύρεση λύσεων που θα μειώνουν το κόστος παραγωγής, θα βελτιώνουν τη λειτουργικότητα των προϊόντων ή θα μειώνουν την περιβαλλοντική επιβάρυνση». Τέλος, η έκθεση προέβλεπε ότι «περισσότεροι πρωταγωνιστικοί παράγοντες θα πειραματιστούν με τη ριζική καινοτομία στις διαδικασίες παραγωγής, ανατρέποντας την παγιωμένη αντίληψη ότι η τεχνολογία παραγωγής χάλυβα έχει ωριμάσει και δεν διαθέτει συνεπώς πολλά περιθώρια για περαιτέρω αύξηση της παραγωγικότητας».

(65) Σε αυτό το πλαίσιο, τον Μάρτιο του 2016 η Επιτροπή εξέτασε τις δράσεις που υλοποιήθηκαν στο πλαίσιο του σχεδίου δράσης για τον χάλυβα του 2013 και, μέσω της ανακοίνωσής της με τίτλο «Χαλυβουργία: Εξασφάλιση βιώσιμης απασχόλησης και ανάπτυξης στην Ευρώπη» (42), ενίσχυσε τις δράσεις για την προώθηση επενδύσεων και τη δημιουργία ευνοϊκότερου επιχειρηματικού περιβάλλοντος που θα βοηθήσει τον ενωσιακό κλάδο παραγωγής χάλυβα στις προσπάθειές του για προσαρμογή. Συγκεκριμένα, η Επιτροπή προέβη σε επαναπροσανατολισμό όλων των ενωσιακών στρατηγικών πρωτοβουλιών της στο έπακρο και με επιταχυμένη διαδικασία, προκειμένου να εντείνει τις προσπάθειες που καταβάλλει η χαλυβουργία της ΕΕ για τον εκσυγχρονισμό και την εφαρμογή καινοτομιών οι οποίες εγγυώνται τη μακροπρόθεσμη ανταγωνιστικότητα και βιωσιμότητά της.

(66) Όπως εξηγείται στο τμήμα 3.1.ε, η θέσπιση από τις ΗΠΑ των μέτρων για τον χάλυβα σύμφωνα με το άρθρο 232, τα οποία τέθηκαν σε ισχύ τον Ιούνιο του 2018, ενέτεινε τη χρόνια ανισορροπία μεταξύ της παραγωγικής ικανότητας και της ζήτησης χάλυβα. Ο αποκλεισμός της μεγαλύτερης, τότε, εισαγωγικής αγοράς χάλυβα επιδείνωσε την επιθετική συμπεριφορά των χωρών εξαγωγής χάλυβα στην απεγνωσμένη αναζήτηση διεξόδων για τη διοχέτευση της πλεονάζουσας παραγωγής τους.

(67) Υπό αυτές τις συνθήκες, η αναλογική αντίδραση της Επιτροπής με την καθιέρωση του μέτρου διασφάλισης στις δασμολογικές ποσοστώσεις, οι οποίες διαμορφώθηκαν με γνώμονα την αποτροπή της εκτροπής του εμπορίου, σε προσωρινή βάση τον Ιούλιο του 2018 και με την οριστική τους μορφή τον Φεβρουάριο του 2019, απέτρεψε την ενίσχυση της απότομης και κατακόρυφης αύξησης στις εισαγωγές χάλυβα που βίωνε ήδη η οικεία αγορά της ΕΕ. Εάν δεν αναλαμβανόταν η δράση αυτή, οι προσπάθειες προσαρμογής που κατέβαλλε η ενωσιακή χαλυβουργία προκειμένου να προσαρμοστεί στην αυξανόμενη παγκοσμίως πλεονάζουσα παραγωγική ικανότητα και στον όλο και πιο ενοποιημένο χαρακτήρα των αγορών χάλυβα θα είχαν αποβεί άκαρπες.

(68) Χάρη στο μέτρο διασφάλισης της ΕΕ, οι προσπάθειες προσαρμογής της ενωσιακής χαλυβουργίας συνεχίστηκαν. Στις παρατηρήσεις και τις απαντήσεις στο ερωτηματολόγιο, οι χαλυβουργίες της ΕΕ τεκμηριώνουν το γεγονός ότι διέρχονταν φάση προσαρμογής κατά τα τρία πρώτα έτη εφαρμογής της διασφάλισης. Οι εμπιστευτικές πληροφορίες που υποβλήθηκαν, σε συνδυασμό με δελτία Τύπου, εταιρικές εκθέσεις και άλλες δημόσια διαθέσιμες πληροφορίες, κατέδειξαν ότι η ενωσιακή χαλυβουργία έχει αναλάβει δράσεις προσαρμογής με στόχο τη μείωση του κόστους, τη βελτίωση των επιδόσεων, την καινοτομία και την πραγματοποίηση του περιβαλλοντικού της μετασχηματισμού σύμφωνα με τις δεσμεύσεις της ΕΕ για την καταπολέμηση της κλιματικής αλλαγής. Οι προσαρμογές που τεκμηριώνονται αφορούν τις κατηγορίες προϊόντων τις οποίες καλύπτει η διασφάλιση της ΕΕ για τον χάλυβα. Οι προσαρμογές αυτές προετοιμάζουν τη χαλυβουργία της ΕΕ ώστε να παραμείνει, μακροπρόθεσμα, οικονομικά και περιβαλλοντικά βιώσιμη.

(69) Αφενός, η ενωσιακή χαλυβουργία ανέφερε μέτρα βελτίωσης των επιδόσεων με σκοπό την εξοικονόμηση κόστους και τη βελτιστοποίηση της αλυσίδας αξίας, όπως περικοπές θέσεων εργασίας και παύση λειτουργίας των λιγότερο αποδοτικών ή των ανεπαρκώς αξιοποιούμενων εγκαταστάσεων, σε συνδυασμό με επενδύσεις σε νέα μηχανήματα και διαδικασίες παραγωγής (43). Αφετέρου, η ενωσιακή χαλυβουργία παρουσίασε στοιχεία για πιο μακρόπνοες προσαρμογές με στόχο την ενίσχυση της ανταγωνιστικότητας μακροπρόθεσμα, όπως επενδύσεις σε νέες βιώσιμες τεχνολογίες (συμπεριλαμβανομένης της περιβαλλοντικής τεχνολογίας), διαδικασίες παραγωγής και καινοτομία προϊόντων. Μεταξύ άλλων, ορισμένοι παραγωγοί χάλυβα όπως η Aperam (44), η Thyssenkrupp (45) ή η ArcelorMittal (46), έχουν υιοθετήσει τις τελευταίες τεχνολογικές καινοτομίες και έχουν αυξήσει τον αυτοματισμό και την ψηφιοποίηση στις διαδικασίες τους. Άλλοι, όπως η Voestalpine (47) ή η Salzgitter (48), έχουν επιδιώξει τη διαφοροποίηση των προϊόντων τους επενδύοντας σε υψηλής ποιότητας τομείς τελικής χρήσης (όπως η αυτοκινητοβιομηχανία και η ενέργεια) και συνεργαζόμενοι στενά με τους πελάτες σε νέες κατηγορίες και λύσεις χάλυβα. Όλες αυτές οι προσαρμογές βοηθούν την ενωσιακή χαλυβουργία να προσαρμοστεί σε μια πιο ανταγωνιστική αγορά με υψηλότερη πίεση εισαγωγών.

(70) Πρέπει να σημειωθεί ότι οι εν λόγω προσπάθειες προσαρμογής δεν σταμάτησαν με την έναρξη της οικονομικής κρίσης που προκάλεσε η πανδημία COVID-19, αν και οι επακόλουθοι κλυδωνισμοί και οι δυσμενείς οικονομικές επιπτώσεις της κρίσης κατέστησαν πιο πολύπλοκη και επιβάρυναν τη διαδικασία προσαρμογής του ενωσιακού κλάδου παραγωγής.

(71) Οι αρχές που σήμερα αποτελούν οδηγό για τις προσπάθειες προσαρμογής της ενωσιακής χαλυβουργίας καθορίστηκαν από την Επιτροπή στην ανακοίνωσή της με τίτλο «Μια νέα βιομηχανική στρατηγική για την Ευρώπη», που δημοσιεύθηκε τον Μάρτιο του 2020 (49) και στην οποία έθετε τα θεμέλια για μια βιομηχανική πολιτική που θα στηρίξει τη διττή μετάβαση, θα καθιστά τη βιομηχανία της ΕΕ πιο ανταγωνιστική σε παγκόσμιο επίπεδο και θα ενισχύει τη στρατηγική αυτονομία της Ευρώπης.

(72) Καθώς η στρατηγική αυτή υιοθετήθηκε μόλις ξέσπασε η πανδημία COVID-19, η Επιτροπή την επικαιροποίησε πρόσφατα, τον Μάιο του 2021, μέσω της ανακοίνωσής της με τίτλο «Επικαιροποίηση της νέας βιομηχανικής στρατηγικής του 2020: προς μια ισχυρότερη ενιαία αγορά για την ανάκαμψη της Ευρώπης» (50), η οποία λαμβάνει υπόψη τα μέτρα έκτακτης ανάγκης και ανάκαμψης που εφάρμοζε εν τω μεταξύ η ΕΕ στο ευρύτερο πλαίσιο της βιομηχανικής της πολιτικής. Σε αυτήν την επικαιροποίηση της βιομηχανικής πολιτικής της ΕΕ, η Επιτροπή υπογραμμίζει την «ανάγκη για μεγαλύτερη ταχύτητα στη μετάβαση προς ένα καθαρότερο, πιο ψηφιακό και πιο ανθεκτικό οικονομικό και βιομηχανικό μοντέλο, προκειμένου να διατηρηθεί και να ενισχυθεί η στροφή της Ευρώπης προς τη βιώσιμη ανταγωνιστικότητα».

(73) Λόγω της κομβικής σημασίας της, ένα από τα τρία έγγραφα εργασίας των υπηρεσιών της Επιτροπής (SWD) που συνοδεύουν την επικαιροποίηση της βιομηχανικής στρατηγικής του 2020 αφορά τη χαλυβουργία: «Προς έναν ανταγωνιστικό και καθαρό ευρωπαϊκό χάλυβα» (51). Το έγγραφο αυτό περιγράφει τις προκλήσεις και τις ευκαιρίες που παρουσιάζονται για την ενωσιακή χαλυβουργία, καθώς και την εργαλειοθήκη πολιτικής της ΕΕ που είναι διαθέσιμη προς στήριξη των μελλοντικών προσπαθειών της χαλυβουργίας της ΕΕ να πρωταγωνιστήσει στη διττή μετάβαση.

(74) Κατά συνέπεια, η Επιτροπή κατέληξε στο συμπέρασμα ότι η ενωσιακή χαλυβουργία προσαρμόζεται και θα συνεχίσει να προσαρμόζεται σε μια κατάσταση αυξημένων εισαγωγών κατά την εφαρμογή της διασφάλισης.

3.3. Διάρκεια της παράτασης

(75) Η Επιτροπή διαπίστωσε ότι η διασφάλιση της ΕΕ για τον χάλυβα εξακολουθεί να είναι αναγκαία προκειμένου να αποτραπεί σοβαρή ζημία και ότι υπάρχουν στοιχεία που αποδεικνύουν ότι ο ενωσιακός κλάδος παραγωγής συνεχίζει να εφαρμόζει μέτρα για την προσαρμογή σε μια κατάσταση της αγοράς που χαρακτηρίζεται από υψηλότερη πίεση εισαγωγών. Ωστόσο, σύμφωνα με το άρθρο 19 του κανονισμού (ΕΕ) 2015/478, με το οποίο μεταφέρεται το άρθρο 7.2 της συμφωνίας του ΠΟΕ για τα μέτρα διασφάλισης, η εφαρμογή μέτρων διασφάλισης «επιτρέπεται μόνο για όσο χρονικό διάστημα είναι απαραίτητη προκειμένου να αποτραπεί η πρόκληση σοβαρής ζημίας ή να αρθούν οι αρνητικές της συνέπειες ή να διευκολυνθεί η προσαρμογή του σχετικού ενωσιακού κλάδου παραγωγής».

(76) Το ενωσιακό μέτρο διασφάλισης επιβλήθηκε αρχικά για περίοδο τριών ετών, έως τις 30 Ιουνίου 2021. Ωστόσο, η Επιτροπή σημείωσε ότι, κατά το δεύτερο έτος εφαρμογής της διασφάλισης, η οικονομική κρίση που προέκυψε λόγω της πανδημίας COVID-19 παρέτεινε τη διαδικασία προσαρμογής της ενωσιακής χαλυβουργίας, και μέρος των διαθέσιμων πόρων διατέθηκε για να μπορέσουν οι εταιρείες χάλυβα να συνεχίσουν να λειτουργούν κατά τη διάρκεια των κρισιμότερων φάσεων της πανδημίας COVID-19.

(77) Η Επιτροπή διαπίστωσε επίσης ότι η παράταση για ένα μόνο έτος θα ήταν δυσανάλογα μικρής διάρκειας. Από την άποψη αυτή, η Επιτροπή σημείωσε ότι η ενωσιακή χαλυβουργία βρίσκεται επί του παρόντος σε ευάλωτη κατάσταση, όπως δείχνουν οι βιομηχανικοί και χρηματοοικονομικοί δείκτες της για το 2020, παραμένει δε ευπαθής σε κλυδωνισμούς που θα προκαλέσουν οι εισαγωγές εάν αρθεί σε αυτό το στάδιο το μέτρο διασφάλισης, γεγονός το οποίο θα μπορούσε να θέσει σε κίνδυνο τις προσπάθειες προσαρμογής που έχουν γίνει μέχρι τώρα. Επιπλέον, η Επιτροπή σημείωσε ότι παραμένει ασθενική τόσο η γενική όσο και η οικονομική κατάσταση του εμπορίου, το οποίο δεν έχει ανακάμψει ακόμη πλήρως από την ύφεση λόγω της πανδημίας.

(78) Από την άποψη αυτή, η Επιτροπή παρατήρησε ότι, μολονότι οι προοπτικές αύξησης του ΑΕΠ για το 2021 αναβαθμίζονται σταδιακά από την πλειονότητα των προβλέψεων λόγω των θετικών αποτελεσμάτων από τη σταδιακή υλοποίηση των προγραμμάτων εμβολιασμού στην πλειονότητα των δυτικών χωρών, η εμπιστοσύνη αυτήν τη στιγμή εξακολουθεί να παραμένει εύθραυστη λόγω της αβεβαιότητας στη διαδικασία εμβολιασμού και των δυσκολιών ελέγχου της πανδημίας σε σημαντικές χώρες για το εμπόριο όπως η Βραζιλία και η Ινδία. Η Oxford Economics, στην τελευταία της ανάλυση προοπτικών («Outlook») Μαΐου/Ιουνίου 2021, αναβάθμισε τις προβλέψεις της για το παγκόσμιο ΑΕΠ, το οποίο αναμένει πλέον να αυξηθεί κατά 6,3 % φέτος και κατά 4,6 % το 2022, κατά 0,4 και 0,2 ποσοστιαίες μονάδες αντίστοιχα υψηλότερα από ό, τι στην προηγούμενη πρόβλεψή της, καθώς οι οικονομίες ανακτούν το έδαφος που έχασαν κατά τις χειρότερες φάσεις της πανδημίας. Όσον αφορά τη ζώνη του ευρώ, η Oxford Economics αναμένει αύξηση του ΑΕΠ κατά 4,2 % το 2021 και κατά 4,7 % το 2022, με επιστροφή στο προ κρίσης επίπεδό του όχι νωρίτερα από τις αρχές του 2022. Από την πλευρά της, η Επιτροπή αναβάθμισε επίσης στις εαρινές οικονομικές προβλέψεις του 2021 τις προβλέψεις της για την οικονομία της ΕΕ, η οποία, όπως αναμένει, θα αναπτυχθεί κατά 4,2 % το 2021 και κατά 4,4 % το 2022. Όσον αφορά την ανάκαμψη, οι ρυθμοί ανάπτυξης ποικίλλουν σημαντικά μεταξύ των κρατών μελών και η Επιτροπή αναμένει ότι οι οικονομίες των κρατών μελών δεν θα επιστρέψουν στα προ κρίσης επίπεδα πριν από τα τέλη του 2022.

(79) Υπό τις τρέχουσες συνθήκες, και προκειμένου να αποφευχθεί η πρόκληση αδικαιολόγητης σοβαρής ζημίας στον ενωσιακό κλάδο παραγωγής εάν αρθεί σε αυτό το στάδιο το μέτρο διασφάλισης, η Επιτροπή θεωρεί αναγκαίο να παραταθεί το μέτρο για τρία επιπλέον έτη, έως τις 30 Ιουνίου 2024.

(80) Ωστόσο, προκειμένου να διασφαλιστεί ότι η παράταση παραμένει περιορισμένη αυστηρά στο ελάχιστο αναγκαίο, η παράταση υπόκειται στο καθεστώς επανεξέτασης που προβλέπεται στο τμήμα 4 το οποίο, μεταξύ άλλων, προβλέπει επανεξέταση προκειμένου να κριθεί αν η διασφάλιση πρέπει να τερματιστεί έως τις 30 Ιουνίου 2023, μετά από δύο χρόνια παράτασης.

3.4. Επίπεδο ελευθέρωσης

(81) Το τρέχον ποσοστό ελευθέρωσης της διασφάλισης καθορίστηκε σε ετήσιο ποσοστό 3 %. Η Επιτροπή αξιολόγησε, με βάση τα διαθέσιμα στοιχεία, εάν αυτό το επίπεδο ελευθέρωσης εξακολουθεί να είναι κατάλληλο και ανάλογο με τις εξελίξεις και τις προοπτικές της αγοράς. Εκτός από τις γενικές οικονομικές προβλέψεις και τους ειδικούς για τον κλάδο δείκτες ανάκαμψης που περιγράφονται στο προηγούμενο τμήμα σχετικά με την αξιολόγηση της διάρκειας της παράτασης, η Επιτροπή εξέτασε επίσης δείκτες ανάκαμψης του εμπορίου.

(82) Από την άποψη αυτή, η IHS Markit, στην πρόβλεψή της του Απριλίου για τις εμπορικές ροές βάσει της βάσης δεδομένων Global Trade Atlas, προέβλεψε σημαντικές ετήσιες αυξήσεις στην πραγματική αξία του παγκόσμιου εμπορίου, ανερχόμενες σε 6,5 % και 4,3 % αντίστοιχα το 2021 και το 2022, γεγονός το οποίο θα επιτρέψει την επίτευξη του προ της πανδημίας COVID-19 επιπέδου ήδη έως τα τέλη του 2021. Ωστόσο, το παγκόσμιο εμπόριο θα συνεχίσει να συμπιέζεται σε σχέση με τη μακροπρόθεσμη προ COVID τάση της περιόδου 2011-2019, η οποία δεν θα επιτευχθεί πριν από το 2025/2026. Επιπλέον, η IHS Markit προβλέπει ότι μακροπρόθεσμα το παγκόσμιο εμπόριο θα αυξηθεί με χαμηλότερο μέσο σύνθετο ρυθμό ετήσιας ανάπτυξης, ανερχόμενο μόλις στο 2,9 % κατά την περίοδο 2021-2030.

(83) Υπό αυτές τις συνθήκες, σύμφωνα με τις τρέχουσες προβλέψεις, οι προ πανδημίας οικονομικές και εμπορικές συνθήκες δεν αναμένεται να αποκατασταθούν πλήρως εντός της Ένωσης έως τα τέλη του πρώτου εξαμήνου του 2022, σύμφωνα δε με τον προβλεπόμενο ρυθμό ανάπτυξης έναντι της τρέχουσας τάσης εμπορικών ροών, η Επιτροπή δεν θεωρεί απαραίτητο να αλλάξει σε αυτό το στάδιο ο ρυθμός ελευθέρωσης που ανέρχεται στο 3 % για το πρώτο έτος της παράτασης.

(84) Επιπλέον, η διατήρηση του 3 % τουλάχιστον έως τις 30 Ιουνίου 2022 θα διατηρήσει τις εισαγωγές στα 32,5 εκατομμύρια τόνους κατ’ ανώτατο όριο, και πάλι ελαφρώς χαμηλότερα από το ιστορικό υψηλό του 2018. Το ιστορικό υψηλό θα μπορούσε να επιτευχθεί ένα χρόνο αργότερα, όταν έως τότε αποκατασταθούν οι οικονομικές και εμπορικές συνθήκες.

4. ΚΑΘΕΣΤΩΣ ΕΠΑΝΕΞΕΤΑΣΗΣ ΚΑΤΑ ΤΗΝ ΠΑΡΑΤΑΣΗ

(85) Προκειμένου να εξασφαλιστεί ότι το μέτρο διασφάλισης παραμένει σε ισχύ μόνο στον βαθμό που αυτό είναι αναγκαίο, η Επιτροπή θα προβεί σε επανεξέταση ώστε να προσδιοριστεί εάν, βάσει των συνθηκών εκείνης της περιόδου, το μέτρο διασφάλισης πρέπει να τερματισθεί έως τις 30 Ιουνίου 2023, δηλαδή μετά από δύο χρόνια παράτασης. Επιπλέον, προκειμένου εν τω μεταξύ η λειτουργία της διασφάλισης να παραμένει προσαρμοσμένη στις εξελίξεις της αγοράς και σύμφωνη με τα συμφέροντα όλων των ενδιαφερομένων, η Επιτροπή θα προβεί σε επανεξέταση της λειτουργίας, ανάλογη με εκείνες των ετών 2019 και 2020. Η εν λόγω επανεξέταση της λειτουργίας θα δρομολογηθεί αρκετά νωρίτερα ώστε οι όποιες αναγκαίες αλλαγές να ενσωματωθούν έως την 1η Ιουλίου 2022, μετά το πρώτο έτος παράτασης. Άμεση επανεξέταση του μέτρου διασφάλισης θα πραγματοποιηθεί επίσης εάν οι ΗΠΑ επιφέρουν τέτοιες αλλαγές στο μέτρο για τον χάλυβα που έλαβαν σύμφωνα με το άρθρο 232 που είναι δυνατό να έχουν σημαντικό αντίκτυπο στις, σε υπερβολικό βαθμό εκτρεπόμενες, εμπορικές ροές που επί του παρόντος το εν λόγω μέτρο δημιουργεί.

(86) Η Επιτροπή αποφάσισε επίσης ότι θα μπορούσε να επανεξεταστεί επιπλέον και ο ρυθμός ελευθέρωσης του 3 % και, εάν χρειαστεί, να αλλάξει κατά τη διάρκεια της επανεξέτασης της λειτουργίας που θα ολοκληρωθεί έως τις 30 Ιουνίου 2022, εάν το δικαιολογούν οι συνθήκες.

5. ΣΥΜΦΕΡΟΝ ΤΗΣ ΕΝΩΣΗΣ

(87) Η Επιτροπή εξέτασε επίσης εάν υπάρχουν τυχόν επιτακτικοί οικονομικοί λόγοι που θα μπορούσαν να οδηγήσουν στο συμπέρασμα ότι δεν είναι προς το συμφέρον της Ένωσης να παρατείνει την υφιστάμενη διασφάλιση.

(88) Για τον σκοπό αυτό, η Επιτροπή αξιολόγησε τον αντίκτυπο των πιθανών μέτρων στους ενωσιακούς παραγωγούς, εισαγωγείς και χρήστες. Η αξιολόγηση των διαθέσιμων στοιχείων διαρθρώνεται ως εξής: i) η οικονομική κατάσταση των ενωσιακών παραγωγών χάλυβα και η πιθανή επίπτωση της κατάργησης του μέτρου (βλ. τμήμα 5.1) και ii) το συμφέρον των χρηστών και των εισαγωγέων υπό το πρίσμα των εικαζόμενων ελλείψεων εφοδιασμού, του υψηλού επιπέδου τιμών του χάλυβα και των καθυστερήσεων στην προμήθεια, όπως ισχυρίζονται ορισμένα ενδιαφερόμενα μέρη, καθώς και η πιθανή αιτιώδης σχέση μεταξύ των εν λόγω εικαζομένων επιπτώσεων και της ενωσιακής διασφάλισης για τον χάλυβα (βλ. τμήμα 5.2). Στην αξιολόγησή της, η Επιτροπή εξέτασε ιδιαίτερα την εξέλιξη της χρήσης δασμολογικών ποσοστώσεων στο πλαίσιο της διασφάλισης και τη συνολική διαθεσιμότητα εισαγωγών για τον εφοδιασμό της ενωσιακής αγοράς.

5.1. Συμφέρον του ενωσιακού κλάδου παραγωγής

(89) Η ενωσιακή βιομηχανία χάλυβα διαθέτει περισσότερες από 500 εγκαταστάσεις παραγωγής που λειτουργούν σε 23 κράτη μέλη της ΕΕ. Ο κλάδος απασχολεί άμεσα 330 000 άτομα και, συνυπολογιζόμενων των έμμεσων και επαγόμενες θέσεις εργασίας σε άλλους τομείς, δημιουργεί 2,6 εκατομμύρια θέσεις εργασίας σε ολόκληρη την Ένωση (52).

(90) Η Επιτροπή περιέγραψε στο τμήμα 3.1.1 την οικονομική κατάσταση του ενωσιακού κλάδου παραγωγής και κατέληξε στο συμπέρασμα ότι είναι αναγκαίο να παραταθεί το μέτρο προκειμένου να αποτραπεί σοβαρή ζημία ή να πραγματοποιηθεί επανόρθωσή της. Εάν το μέτρο δεν παραταθεί, η έρευνα διαπιστώνει ότι ο ενωσιακός κλάδος παραγωγής θα έλθει πιθανότατα αντιμέτωπος με ένα σημαντικό κύμα εισαγωγών που θα υπονομεύσει σοβαρά τις προσπάθειες προσαρμογής στην πίεση των εισαγωγών στο πλαίσιο μιας συνολικά αβέβαιης ακόμη οικονομικής κατάστασης στην Ένωση.

(91) Επομένως, είναι προς το συμφέρον των ενωσιακών παραγωγών χάλυβα να παραταθεί το μέτρο.

5.2. Συμφέρον των χρηστών και των εισαγωγέων

(92) Η Επιτροπή σημείωσε ότι το μέτρο διασφάλισης, αφενός, επιτρέπει στους ιστορικούς εμπορικούς όγκους να συνεχίσουν να εισέρχονται στην ενωσιακή αγορά ατελώς και, αφετέρου, ελευθερώνεται προοδευτικά (μέσω αύξησης των όγκων δασμολογικών ποσοστώσεων κατά 3 % τον Ιούλιο του 2019 και τον Ιούλιο του 2020, αντίστοιχα) (53). Επομένως, οι παραδοσιακοί όγκοι εμπορίου αυξήθηκαν σταδιακά στο πλαίσιο του μέτρου διασφάλισης. Επιπλέον, κατά τη διάρκεια της παράτασής του, το μέτρο διασφάλισης θα συνεχίσει να ελευθερώνεται περαιτέρω.

5.2.1. Χρήση των δασμολογικών ποσοστώσεων βάσει του μέτρου και η εικαζόμενη έλλειψη εφοδιασμού

(93) Κατά την αξιολόγηση της χρήσης των δασμολογικών ποσοστώσεων, η Επιτροπή σημείωσε ότι, κατά τα τρία πρώτα έτη εφαρμογής της διασφάλισης, υπήρχε διαρκής (και αυξανόμενη) διαθεσιμότητα όγκων ατελών δασμολογικών ποσοστώσεων στο τέλος κάθε σχετικής περιόδου σε όλες σχεδόν τις κατηγορίες προϊόντων, συχνά δε παρέμεναν διαθέσιμες περισσότερες από μία ειδικές ανά χώρα ποσοστώσεις, και επίσης, σε πολλές περιπτώσεις, μέρος της εναπομένουσας ποσόστωσης. Η Επιτροπή σημείωσε επίσης ότι, από το δεύτερο έτος εφαρμογής των μέτρων, δηλαδή από την 1η Ιουλίου 2019, η τάση της χρήσης των δασμολογικών ποσοστώσεων παρουσίασε απότομη πτώση. Αυτό συνέβαινε και πριν ακόμη από την πανδημία COVID-19.

(94) Η εν λόγω εξέλιξη αναφαίνεται σαφώς στον πίνακα 14 (54): Πηγή: Βάση δεδομένων ποσοστώσεων της ΓΔ TAXUD

(95) Ως εκ τούτου, η Επιτροπή κατέληξε στο συμπέρασμα ότι, αφενός, η διασφάλιση πέτυχε τον στόχο της να αποτρέψει την εκτροπή του εμπορίου προς την ενωσιακή αγορά και, αφετέρου, οι εισαγωγείς και χρήστες στην Ένωση είχαν στη διάθεσή τους επαρκείς όγκους ατελών δασμολογικών ποσοστώσεων, οι οποίοι ήταν ανάλογοι προς τη ζήτηση, και υπερέβαιναν κατά πολύ τους ιστορικούς όγκους εμπορίου. 5.2.2. Υψηλές τιμές χάλυβα

(96) Η Επιτροπή αξιολόγησε επίσης τα διαθέσιμα στοιχεία όσον αφορά τις αυξήσεις τιμών που παρατηρήθηκαν στον τομέα του χάλυβα τους πρώτους μήνες του 2021 και μέρος του δεύτερου εξαμήνου του 2020. Η Επιτροπή εξέτασε, ειδικότερα, εάν οι αυξήσεις αυτές στην ενωσιακή αγορά και σε παγκόσμιο επίπεδο είχαν σχέση με το μέτρο διασφάλισης της ΕΕ για τον χάλυβα, καθώς και τον αντίκτυπο που έχει και/ή θα μπορούσε να έχει η εν λόγω αύξηση στην ενωσιακή αγορά εάν παραταθεί το μέτρο διασφάλισης.

(97) Από την άποψη αυτή, η Επιτροπή επισήμανε καταρχάς ότι είναι αδιαμφισβήτητο (55) το γεγονός ότι οι τιμές του χάλυβα, μεταξύ αυτών σε ορισμένες κατηγορίες προϊόντων του υπό εξέταση προϊόντος, σημείωσαν απότομη αύξηση παγκοσμίως τους τελευταίους μήνες (αρχής γενομένης κατά τη διάρκεια του δεύτερου εξαμήνου του 2020) (56). Η εν λόγω τάση και το εύρος απεικονίζονται επίσης σαφώς στα διαγράμματα που περιέχονται στα γραφήματα 1-3 (57), τα οποία δείχνουν την εξέλιξη των τιμών τριών κατηγοριών προϊόντων (κατηγορίες 1, 4 και 13) (58):

(98) Επιπλέον, η Επιτροπή σημείωσε ότι οι τιμές των πρώτων υλών παραγωγής χάλυβα, ιδίως του σιδηρομεταλλεύματος και του παλαιοσιδήρου (σκραπ), σημείωσαν επίσης κατακόρυφη αύξηση την ίδια περίοδο κατά την οποία άρχισαν να αυξάνονται και οι τιμές του χάλυβα, όπως εξηγείται στην αιτιολογική σκέψη (91) (βλ. γράφημα 4) (59).

(99) Στην έκθεση του ΟΟΣΑ αναφέρεται ότι «οι τιμές των κύριων πρώτων υλών παραγωγής χάλυβα αυξήθηκαν κατακόρυφα κατά το δεύτερο εξάμηνο του 2020, ενώ τον Φεβρουάριο του 2021 οι τιμές αναφοράς για το σιδηρομετάλλευμα, τον οπτάνθρακα και τα θραύσματα αυξήθηκαν κατά 97 %, 53 % και 56 % σε ετήσια βάση, αντίστοιχα». (61)

(100) Αυτές οι πληροφορίες επιβεβαιώνουν την εικόνα που σκιαγραφείται από την εξέλιξη των δεικτών ζημίας στους πίνακες 1 έως 4 και, ειδικότερα, ότι η αύξηση των τιμών κατά το δεύτερο εξάμηνο του 2020, σε συνδυασμό με τα σημάδια ανάκαμψης της ζήτησης, συνέβαλαν στη βελτίωση της κατάστασης του ενωσιακού κλάδου παραγωγής σε σχέση με την πολύ αρνητική προηγούμενη κατάσταση. Ωστόσο, η αύξηση αυτή των τιμών δεν επέτρεψε στον ενωσιακό κλάδο παραγωγής να επιστρέψει σε κερδοφόρα περιθώρια έως τα τέλη του 2020. Το γεγονός αυτό οφείλεται, τουλάχιστον εν μέρει, στην παράλληλη απότομη αύξηση των τιμών που παρατηρήθηκε στις κύριες πρώτες ύλες παραγωγής χάλυβα.

(101) Εν προκειμένω, ο ΟΟΣΑ σημείωσε ότι «παρά την απότομη αύξηση των τιμών του χάλυβα, δεν αυξήθηκε το περιθώριο τιμών πρώτων υλών/χάλυβα, το οποίο υπολογίζεται με βάση τη διαφορά μεταξύ της τιμής του χάλυβα και του καλαθιού εισροών για την παραγωγή χάλυβα, λόγω της ανοδικής τάσης στις τιμές των πρώτων υλών (σχήμα 9). Πράγματι, οι τιμές των πρώτων υλών στο καλάθι που χρησιμοποιήθηκε για τον υπολογισμό των περιθωρίων ήταν κατά 97 % υψηλότερες τον Φεβρουάριο του 2021 σε ετήσια βάση (62)».

(102) Όπως φαίνεται στα γραφήματα 1-3, η Επιτροπή σημείωσε επίσης ότι η αύξηση των τιμών του χάλυβα δεν αποτελεί φαινόμενο που συνδέεται με την ενωσιακή αγορά, αλλά μια ευρύτερη τάση σε όλες τις κύριες αγορές χάλυβα παγκοσμίως.

(103) Παρά ταύτα, όπως φαίνεται στον πίνακα 14, η Επιτροπή σημείωσε ότι υπάρχει επαρκής διαθεσιμότητα ατελών ποσοστώσεων από διάφορες πηγές σε όλες σχεδόν τις κατηγορίες προϊόντων κατά την τελευταία περίοδο του μέτρου, δηλαδή από 1ης Ιουλίου 2020 (63). Κατά συνέπεια, η διασφάλιση δεν είχε ως αποτέλεσμα να περιοριστούν οι ενωσιακοί χρήστες στην αγορά χάλυβα αποκλειστικά από ενωσιακούς παραγωγούς στις τιμές που οι τελευταίοι θα είχαν καθορίσει, κάτι που θα άφηνε τους ενωσιακούς χρήστες χωρίς καμία άλλη ρεαλιστική (και ατελή) εναλλακτική επιλογή για τον εφοδιασμό τους. Αντιθέτως, οι ενωσιακοί χρήστες είχαν τη δυνατότητα να πραγματοποιούν εισαγωγές από άλλες χώρες καταγωγής με βάση τους σχετικούς όγκους ατελών δασμολογικών ποσοστώσεων που ήταν διαθέσιμες για κάθε κατηγορία προϊόντων.

(104) Η Επιτροπή παρατήρησε επίσης ότι ορισμένοι χρήστες ισχυρίζονται στις παρατηρήσεις τους ότι δεν είναι ελεύθεροι να εισάγουν ατελώς μεγαλύτερους όγκους από συγκεκριμένες πηγές καταγωγής (οι οποίες ποίκιλλαν ανάλογα με την εκάστοτε κατηγορία προϊόντων). Ωστόσο, η Επιτροπή σημείωσε ότι ένας από τους όρους επιβολής μιας διασφάλισης είναι να λαμβάνεται μέριμνα ώστε οι παραδοσιακές εμπορικές ροές, τόσο από άποψη όγκου όσο και από άποψη καταγωγής, να εξακολουθούν να είναι διαθέσιμες στην ενωσιακή αγορά. Το γεγονός ότι μια δεδομένη χώρα μπορεί να έχει εξαντλήσει τις ειδικές ανά χώρα δασμολογικές ποσοστώσεις της σε μια συγκεκριμένη κατηγορία προϊόντων, ενώ στην ίδια κατηγορία είναι διαθέσιμοι μεγάλοι όγκοι και πολλαπλές πηγές καταγωγής με ατελείς δασμολογικές ποσοστώσεις, δεν σημαίνει ότι το μέτρο διασφάλισης δημιουργεί αδικαιολόγητη έλλειψη στην αγορά.

(105) Αυτά τα γεγονότα υποδηλώνουν επομένως σαφέστατα ότι το μέτρο διασφάλισης δεν είναι η αιτία της παρατηρούμενης αύξησης των τιμών του χάλυβα και δεν δημιούργησε συνολική έλλειψη χάλυβα στην ενωσιακή αγορά. Συνεπώς, η Επιτροπή κατέληξε στο συμπέρασμα ότι δεν υπάρχει άμεση σχέση μεταξύ του μέτρου διασφάλισης και της πρόσφατης εξέλιξης των τιμών του χάλυβα. Επιπλέον, δεν είναι δεδομένο ότι οι σημερινές υψηλές τιμές θα διατηρηθούν μακροπρόθεσμα, όταν η αγορά προσαρμοστεί στη νέα κατάσταση μετά την πανδημία COVID-19 (64).

5.2.3. Εικαζόμενες καθυστερήσεις στον εφοδιασμό

(106) Στη συνέχεια, η Επιτροπή στράφηκε στην αξιολόγηση των εικαζόμενων καθυστερήσεων που υπέστη η χαλυβουργία της Ένωσης κατά τον εφοδιασμό της ενωσιακής αγοράς (65). Από την έρευνα κατέστη προφανές ότι, κατά το τελευταίο μέρος της υπό εξέταση περιόδου, σημειώθηκε παροδική αναντιστοιχία μεταξύ ζήτησης και προσφοράς στην Ένωση (καθώς και σε άλλες τρίτες αγορές) όταν η οικονομία άρχισε να ανακάμπτει μετά την κορύφωση της ύφεσης που προκάλεσε η πανδημία COVID-19 (66). Από την άποψη αυτή, η Επιτροπή σημείωσε ότι οι παραγωγοί χάλυβα αναγκάστηκαν να αντιδράσουν στην αιφνίδια και κατακόρυφη μείωση της ζήτησης που σημειώθηκε το 2020 λόγω της πανδημίας COVID-19 (67). Ο ενωσιακός κλάδος παραγωγής έθεσε σε αδράνεια μέρος της παραγωγικής του ικανότητας ώστε να μειώσει κατά το δυνατόν περισσότερο τις πάγιες δαπάνες του και να ευθυγραμμίσει τη διαθέσιμη ικανότητα με την υπάρχουσα ζήτηση. Στη συνέχεια, προς τα τέλη του 2020 και στις αρχές του 2021, η ζήτηση σε ορισμένους τομείς που χρησιμοποιούν χάλυβα παρουσίασε ταχεία και απότομη ανάκαμψη, π.χ. στην αυτοκινητοβιομηχανία (68).

(107) Η ίδια κατάσταση παρατηρήθηκε και σε πολλές αγορές παγκοσμίως. Εν προκειμένω, σύμφωνα με την τελευταία έκθεση του ΟΟΣΑ: «Η τεράστια ικανότητα παραγωγής χάλυβα που τέθηκε σε αδράνεια κατά την έξαρση της πανδημίας δεν κατέστη δυνατό να επανέλθει στις γραμμές παραγωγής αρκετά γρήγορα ώστε να καλύψει την ανάκαμψη στη ζήτηση χάλυβα και την αναπλήρωση των αποθεμάτων, με αποτέλεσμα τη ραγδαία αύξηση των παγκόσμιων τιμών χάλυβα» (69).

(108) Στο ίδιο πνεύμα, η S&P Platts Global σημείωνε ότι «με την εξαίρεση της Κίνας, η παραγωγή ακατέργαστου χάλυβα άργησε να εκκινήσει ξανά μετά τα περιοριστικά μέτρα σε κομβικές χώρες και περιοχές. Η παραγωγή της Ευρώπης μειώθηκε κατά 7,1 % σε ετήσια βάση τον Μάρτιο, της Βόρειας Αμερικής κατά 8,9 % και της Ινδίας κατά 8,6 %, σύμφωνα με την World Steel Association. Στις ΗΠΑ, τα ποσοστά χρησιμοποίησης της παραγωγικής ικανότητας των χαλυβουργείων εξακολουθούν να βρίσκονται μόνο στο 77 % περίπου σε σύγκριση με 80 % τον Μάρτιο του προηγούμενου έτους, πριν από την έξαρση της πανδημίας. Το Υπουργείο Οικονομίας, Εμπορίου και Βιομηχανίας της Ιαπωνίας προβλέπει μείωση της παραγωγής ακατέργαστου χάλυβα της χώρας στους 23,24 εκατομμύρια τόνους το 2ο τρίμηνο, από 23,67 εκατομμύρια τόνους το 1ο τρίμηνο» (70). Η IHS Markit σημείωνε επίσης ότι «η επαναλειτουργία κλιβάνων και η απότομη αύξηση των εισαγωγών αρχίζουν να μετριάζουν την εφοδιαστική κρίση» (71).

(109) Για να καταλήξει σε συμπέρασμα, η Επιτροπή ανέλυσε τα διαθέσιμα στοιχεία στον φάκελο σχετικά με την επανέναρξη λειτουργίας των γραμμών παραγωγής που είχαν τεθεί σε αδράνεια από τον ενωσιακό κλάδο παραγωγής κατά τη διάρκεια της πανδημίας.

(110) Τα στοιχεία στον φάκελο υποδεικνύουν σταθερή αύξηση της διαθέσιμης ικανότητας στην αγορά από κλιβάνους που είχαν τεθεί σε αδράνεια το 2020 (72). Η Επιτροπή θεώρησε ότι τα στοιχεία αυτά υποδεικνύουν ότι ο ενωσιακός κλάδος παραγωγής ανταποκρίνεται στην οικονομική ανάκαμψη σε ορισμένους κατάντη τομείς το 2021, γεγονός το οποίο θα έχει ως αποτέλεσμα να είναι σε θέση να προμηθεύει μεγαλύτερους όγκους χάλυβα σε μικρότερο χρονικό διάστημα και, επομένως, να αποκαταστήσει την ισορροπία στην αγορά (73).

(111) Από αυτήν την άποψη, στην έκθεση του ΟΟΣΑ επισημαίνεται περαιτέρω ότι «κατά γενική εκτίμηση, η προσφορά χάλυβα θα έχει καλύψει τις παραγγελίες μέχρι τα τέλη του πρώτου τριμήνου του 2021 (74)». Παρόμοιες προβλέψεις επαναλαμβάνονται σε διάφορες δημοσιεύσεις του ειδικού Τύπου (75).

(112) Ως εκ τούτου, η Επιτροπή διαπίστωσε ότι τα προβλήματα σε επίπεδο προσφοράς που προέκυψαν μετά την ανάκαμψη της ζήτησης ήταν προσωρινά και ότι, επομένως, η επανέναρξη λειτουργίας εγκαταστάσεων που είχαν τεθεί σε αδράνεια από τον ενωσιακό κλάδο παραγωγής, η οποία βρίσκεται σε εξέλιξη, θα συμβάλει στο να διασφαλιστεί η αποκατάσταση των κανονικών προ πανδημίας συνθηκών εφοδιασμού χάλυβα μέσα σε εύλογα σύντομο χρονικό διάστημα.

5.3. Συμπεράσματα

(113) Σε πρόσφατο έγγραφο εργασίας των υπηρεσιών της Επιτροπής επιβεβαιώνεται η σημασία της ύπαρξης ενός ισχυρού και ανταγωνιστικού τομέα χάλυβα στην Ένωση. Από την άποψη αυτή, σημειώνεται ότι η βιομηχανική στρατηγική της ΕΕ αναγνωρίζει επίσης το γεγονός ότι οι κλάδοι έντασης ενέργειας είναι απαραίτητοι για την ευρωπαϊκή οικονομία και ότι και άλλοι τομείς βασίζονται σε αυτούς, καθώς και ότι ο τομέας του χάλυβα και άλλοι κλάδοι έντασης ενέργειας διαδραματίζουν ζωτικό ρόλο στην παροχή προϊόντων και υπηρεσιών σε ευρύ φάσμα βιομηχανικών οικοσυστημάτων της Ευρώπης (76).

(114) Στο ίδιο έγγραφο εργασίας επισημαίνεται επίσης ότι «ο χάλυβας συμβάλλει καίρια σε πολλά κατάντη οικοσυστήματα, όπως οι κατασκευές, η κινητικότητα και η αυτοκινητοβιομηχανία, ή οι εταιρείες κατασκευής μηχανημάτων και μηχανολογικού εξοπλισμού. Τα στοιχεία για την κατανάλωση χάλυβα ανά τομέα δείχνουν ότι οι κατασκευές αντιπροσωπεύουν το 35 % της χρήσης χάλυβα στην ΕΕ, η αυτοκινητοβιομηχανία το 19 %, η κατασκευή μηχανημάτων και μηχανολογικού εξοπλισμού το 15 %, όπως και τα μεταλλικά είδη, και οι σωλήνες το 10 %. Οι εταιρείες που δραστηριοποιούνται σε αυτούς τους τομείς, πολλές από τις οποίες είναι μικρομεσαίες επιχειρήσεις (ΜΜΕ), απασχολούν εκατομμύρια εργαζομένους στην Ευρώπη και εξαρτώνται από την παραγωγή χάλυβα της ΕΕ (77). Στο ίδιο πνεύμα, σε ανακοίνωση της Επιτροπής το 2016 είχε ήδη επισημανθεί ότι «μια ισχυρή βιομηχανική βάση έχει ουσιαστική σημασία για την οικονομική ανάπτυξη της Ευρώπης και την ανταγωνιστικότητά της στις παγκόσμιες αγορές» και ότι «μια ισχυρή χαλυβουργία αποτελεί τη βάση πολλών βιομηχανικών αξιακών αλυσίδων (78)».

(115) Η Επιτροπή διαπίστωσε ότι πληρούνται οι νομικές απαιτήσεις της αναγκαιότητας και της προσαρμογής που αποτελούν προϋπόθεση για την παράταση ενός μέτρου διασφάλισης.

(116) Επιπλέον, η Επιτροπή διαπίστωσε επίσης ότι η άρση, σε αυτό το στάδιο, του μέτρου διασφάλισης ενδέχεται να προκαλέσει ξαφνικό κύμα εισαγωγών που θα επιδεινώσει σοβαρά την οικονομική κατάσταση του ενωσιακού κλάδου παραγωγής χάλυβα, η οποία σήμερα παραμένει ακόμα ευάλωτη. Η εν λόγω άρση θα έθετε σε κίνδυνο την ανάκαμψη του ενωσιακού κλάδου παραγωγής, ακριβώς τη στιγμή που η ενωσιακή και η παγκόσμια οικονομία και το εμπόριο ανακάμπτουν μετά την ύφεση της πανδημίας COVID-19, ενώ δεν έχουν επιστρέψει ακόμη στις προ πανδημίας συνθήκες. Οι κλυδωνισμοί λόγω των εισαγωγών, με τη σειρά τους, ενέχουν τον κίνδυνο να ακυρώσουν τις προσπάθειες προσαρμογής που καταβάλλει η ενωσιακή χαλυβουργική βιομηχανία προκειμένου να προσαρμοστεί στην ισχυρότερη πίεση εισαγωγών λόγω της δυναμικής της αγοράς, η οποία στρεβλώνεται σοβαρά εξαιτίας της αύξησης της παγκόσμιας πλεονάζουσας παραγωγικής ικανότητας και των κρατικών παρεμβάσεων.

(117) Επιπλέον, η Επιτροπή διαπίστωσε ότι οι αυξήσεις των τιμών του χάλυβα που παρατηρήθηκαν πρόσφατα στην ενωσιακή αγορά χάλυβα δεν μπορούν να αποδοθούν, ούτε να οφείλονται στην ενωσιακή διασφάλιση του χάλυβα, διότι ανάλογα υψηλές τιμές επικρατούν επίσης σε αγορές παγκοσμίως, ενώ μεγάλοι όγκοι ατελών δασμολογικών ποσοστώσεων που είναι διαθέσιμοι βάσει της διασφάλισης, παραμένουν, εντούτοις, αχρησιμοποίητοι.

(118) Εν προκειμένω, η Επιτροπή σημείωσε επίσης ότι, λιγότερο από ενάμισι μήνα πριν από τη λήξη του τρίτου έτους του μέτρου, περίπου 11 εκατομμύρια τόνοι ατελών δασμολογικών ποσοστώσεων παραμένουν αχρησιμοποίητοι, ήτοι το 36 % των συνολικά διαθέσιμων δασμολογικών ποσοστώσεων (79). Το στοιχείο αυτό δείχνει ότι, σε όλες τις κατηγορίες προϊόντων, οι χρήστες είχαν τη δυνατότητα να προμηθευτούν ατελώς επαρκή χάλυβα από πολλές πηγές και ότι το μέτρο διασφάλισης δεν περιόρισε αδικαιολόγητα τον αποτελεσματικό εφοδιασμό, ούτε από άποψη όγκου ούτε από άποψη καταγωγής.

(119) Εν ολίγοις, η Επιτροπή διαπίστωσε ότι τα μειονεκτήματα της άρσης της διασφάλισης στις 30 Ιουνίου 2021 είναι σαφώς περισσότερα από τα δυνητικά οφέλη που θα μπορούσε να αποφέρει ο τερματισμός της.

(120) Συνεπώς, η Επιτροπή κατέληξε βάσει των ανωτέρω στο συμπέρασμα ότι είναι προς το γενικό συμφέρον της Ένωσης να παραταθεί το μέτρο διασφάλισης.

6. ΑΝΑΠΤΥΣΣΟΜΕΝΕΣ ΧΩΡΕΣ ΠΟΥ ΥΠΟΚΕΙΝΤΑΙ ΣΤΟ ΜΕΤΡΟ ΔΙΑΣΦΑΛΙΣΗΣ

(121) Ο κατάλογος των αναπτυσσόμενων χωρών που θα συνεχίσουν να υπόκεινται στο μέτρο διασφάλισης παραμένει ο ίδιος με αυτόν που περιλαμβάνεται στο παράρτημα II του εκτελεστικού κανονισμού (ΕΕ) 2020/2037 της Επιτροπής (80).

7. ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ

(122) Η Επιτροπή έλαβε περισσότερες από 160 παρατηρήσεις και υπομνήματα αντίκρουσης από ενδιαφερόμενα μέρη, στα οποία συγκαταλέγονταν ενωσιακοί παραγωγοί χάλυβα, ενωσιακοί χρήστες και εισαγωγείς χάλυβα, παραγωγοί-εξαγωγείς, καθώς και δημόσιες διοικήσεις τρίτων χωρών. Σε αυτό το τμήμα, η Επιτροπή θα εξετάσει τους ισχυρισμούς των εν λόγω ενδιαφερόμενων μερών. Για λόγους διοικητικής οικονομίας, η Επιτροπή ομαδοποίησε τους ισχυρισμούς με βάση τον χαρακτήρα και το περιεχόμενο. Όπου ενδείκνυται, η Επιτροπή παρέπεμψε σε προηγούμενα συμπεράσματα στον παρόντα κανονισμό, στο πλαίσιο των οποίων εξετάστηκαν ήδη λεπτομερώς οι περισσότεροι από τους ισχυρισμούς των ενδιαφερόμενων μερών.

7.1. Νομικές απαιτήσεις για την παράταση μέτρου

(123) Αρκετά ενδιαφερόμενα μέρη ισχυρίστηκαν ότι δεν τηρήθηκε η νομική απαίτηση της αύξησης των εισαγωγών δεδομένου ότι, κατά την υπό εξέταση περίοδο, το συνολικό επίπεδο των εισαγωγών είχε μειωθεί: υπό αυτές τις συνθήκες, ισχυρίστηκαν ότι η Επιτροπή δεν έχει δικαίωμα να παρατείνει τη διασφάλιση. Επιπλέον, ορισμένα μέρη ισχυρίστηκαν ότι η όποια ζημιογόνος κατάσταση του ενωσιακού κλάδου παραγωγής δεν οφείλεται στην αύξηση των εισαγωγών. Άλλα μέρη ισχυρίστηκαν ότι οι επιπτώσεις που προέκυψαν από την πανδημία COVID-19, συμπεριλαμβανομένης της μείωσης της ζήτησης, δεν δικαιολογούν παράταση του μέτρου. Τέλος, άλλα μέρη ισχυρίστηκαν ότι οι νομικές απαιτήσεις για την παράταση ενός μέτρου είναι οι ίδιες με της επιβολής αρχικού μέτρου, μεταξύ αυτών η αύξηση των εισαγωγών, η αιτιώδης συνάφεια και οι απρόβλεπτες εξελίξεις.

(124) Από την άποψη αυτή, η Επιτροπή σημειώνει ότι οι απαιτήσεις παράτασης ενός μέτρου διασφάλισης σύμφωνα με το άρθρο 7.1 της συμφωνίας του ΠΟΕ για τα μέτρα διασφάλισης και το άρθρο 19 παράγραφος 2 του κανονισμού (ΕΕ) 2015/478, δηλαδή η αναγκαιότητα αποτροπής ή επανόρθωσης σοβαρής ζημίας και η εν εξελίξει προσαρμογή, δεν θέτουν ως προϋπόθεση την αύξηση των εισαγωγών κατά την υπό εξέταση περίοδο. Η Επιτροπή διαπίστωσε ότι υπάρχει πιθανότητα, εάν αρθεί η διασφάλιση, να αυξηθούν οι εισαγωγές, με αποτέλεσμα σοβαρή ζημία στα συμφέροντα της Ένωσης. Ως εκ τούτου, η Επιτροπή απέρριψε αυτούς τους ισχυρισμούς.

7.2. Ο ενωσιακός κλάδος παραγωγής δεν διέρχεται φάση προσαρμογής

(125) Αρκετά ενδιαφερόμενα μέρη αμφισβήτησαν το γεγονός ότι η ενωσιακή χαλυβουργία διέρχεται φάση προσαρμογής και, ως εκ τούτου, ισχυρίστηκαν ότι δεν πληρούται η εν λόγω νομική απαίτηση.

(126) Η Επιτροπή παραπέμπει στα μέτρα προσαρμογής που περιγράφονται στο τμήμα 3.2. Τα μέτρα και τα παραδείγματα που απαριθμούνται σε αυτό το τμήμα δείχνουν ότι η ενωσιακή χαλυβουργία διέρχεται φάση προσαρμογής μέσω πολυάριθμων δράσεων που αποσκοπούν στην αποτελεσματικότητα και την καινοτομία. Κατά συνέπεια, η Επιτροπή απέρριψε τους ισχυρισμούς αυτούς.

(127) Αρκετά ενδιαφερόμενα μέρη υποστήριξαν ότι τα μέτρα προσαρμογής του ενωσιακού κλάδου παραγωγής αποτελούν δράσεις αναδιάρθρωσης που αναλαμβάνονται κατά τη διάρκεια της πανδημίας Covid-19 ή απλώς συνήθεις επενδύσεις, εν μέρει στο πλαίσιο των πολιτικών της ΕΕ, όπως η Ευρωπαϊκή Πράσινη Συμφωνία, και όχι μέτρα που εγκρίθηκαν στο πλαίσιο της βελτίωσης της ανταγωνιστικότητας της ενωσιακής χαλυβουργίας έναντι του ξένου ανταγωνισμού. Από την άποψη αυτή, η Επιτροπή διαπίστωσε ότι τα μέτρα προσαρμογής που υιοθέτησαν οι εταιρείες υπό οιοδήποτε πλαίσιο λαμβάνονται, γενικά, για πολλούς διαφορετικούς λόγους και εξυπηρετούν ταυτόχρονα πολλαπλούς σκοπούς. Στην περίπτωση της διασφάλισης, μάλιστα, όπως αναφέρεται στο τμήμα που αφορά την προσαρμογή, ορισμένα από τα μέτρα προσαρμογής που υιοθέτησε η χαλυβουργία της Ένωσης είχαν επίσης ως στόχο, μεταξύ άλλων, τον μετριασμό των κλυδωνισμών και των δυσμενών οικονομικών επιπτώσεων της πανδημίας ή την εκπλήρωση περιβαλλοντικών δεσμεύσεων της ΕΕ. Ωστόσο, αυτές οι μορφές προσαρμογής αποτελούν, εν πάση περιπτώσει, και μέτρα για την προσαρμογή των δραστηριοτήτων της χαλυβουργικής βιομηχανίας της Ένωσης σε μια κατάσταση με υψηλότερο επίπεδο εισαγωγών και πίεσης λόγω εισαγωγών, σύμφωνα με τις κατευθυντήριες γραμμές και τους στόχους της βιομηχανικής πολιτικής της ΕΕ που περιγράφονται στο ίδιο τμήμα. Για παράδειγμα, η εγκατάσταση από την Arvedi (81) ενός νέου ηλεκτρικού κλιβάνου υψηλής απόδοσης στη γραμμή παραγωγής της είχε ως στόχο να καταστεί πιο οικονομικά αποδοτική και, παράλληλα, να μειώσει τις εκπομπές άνθρακα. Ως εκ τούτου, η Επιτροπή απορρίπτει τους ισχυρισμούς αυτούς, κρίνοντας ότι δεν υπάρχουν επαρκή αποδεικτικά στοιχεία για να τους δικαιολογήσουν.

7.3. Δεν υπάρχει κίνδυνος εκτροπής του εμπορίου λόγω των μέτρων που έλαβαν οι ΗΠΑ σύμφωνα με το άρθρο 232

(128) Ορισμένα ενδιαφερόμενα μέρη ισχυρίστηκαν ότι τα μέτρα για τον χάλυβα που έλαβαν οι ΗΠΑ σύμφωνα με το άρθρο 232 δεν συνιστούν πλέον κίνδυνο εκτροπής του εμπορίου, καθώς η αγορά έχει προσαρμοστεί τα τελευταία τρία χρόνια. Επιπλέον, ορισμένα μέρη ισχυρίζονται ότι οι εξαιρέσεις που ισχύουν βάσει του εν λόγω μέτρου μειώνουν σε κάθε περίπτωση σε μεγάλο βαθμό τον κίνδυνο τυχόν εκτροπής του εμπορίου στην ενωσιακή αγορά. Επιπροσθέτως, ορισμένα μέρη ισχυρίστηκαν ότι το επίπεδο τιμών στις ΗΠΑ είναι σημαντικά υψηλότερο από άλλες αγορές, γεγονός που καθιστά λιγότερο πιθανή την εκτροπή του εμπορίου.

(129) Όσον αφορά τα μέτρα που έλαβαν οι ΗΠΑ σύμφωνα με το άρθρο 232, η Επιτροπή παραπέμπει στον πίνακα 7, ο οποίος καταδεικνύει ότι οι εισαγωγές στις ΗΠΑ μειώθηκαν δραστικά μετά την επιβολή των μέτρων και ότι οι άλλες αγορές δεν απορρόφησαν αυτόν τον πλεονάζοντα όγκο. Όσον αφορά τις ισχύουσες εξαιρέσεις, η Επιτροπή σημείωσε ότι σε ορισμένες περιπτώσεις, για παράδειγμα όσον αφορά τον Καναδά και το Μεξικό (που συγκαταλέγονται στις χώρες με τις μεγαλύτερες εξαγωγές στις ΗΠΑ), οι εξαιρέσεις αυτές δεν έχουν καμία επίπτωση στον κίνδυνο εκτροπής του εμπορίου, καθώς οι όγκοι εξαγωγών χάλυβα των εν λόγω χωρών στην ενωσιακή αγορά είναι αμελητέοι. Οι χώρες με τις μεγαλύτερες εξαγωγές χάλυβα στην ΕΕ εξακολουθούν να υπόκεινται στα μέτρα που έλαβαν οι ΗΠΑ σύμφωνα με το άρθρο 232 και έχουν επαρκή ικανότητα ώστε να αυξήσουν τις εξαγωγές τους στην ΕΕ. Από την ατομική ανάλυση των εξαγωγικών επιδόσεών τους μετά την επιβολή των μέτρων που έλαβαν οι ΗΠΑ σύμφωνα με το άρθρο 232 προκύπτει σταθερή πτώση (82). Ως εκ τούτου, οι εξαιρέσεις που ισχύουν δεν μειώνουν τον κίνδυνο εκτροπής του εμπορίου. Τέλος, το γεγονός ότι οι τιμές στις ΗΠΑ είναι υψηλότερες δεν αναιρεί το συμπέρασμα ότι παραμένει ο κίνδυνος εκτροπής του εμπορίου. Η Επιτροπή παραπέμπει δε στις τάσεις των εισαγωγών στις ΗΠΑ από το 2018. Η μαζική μείωση των εισαγωγών συνδέεται χρονικά με την επιβολή των μέτρων που έλαβαν οι ΗΠΑ σύμφωνα με το άρθρο 232. Επομένως, το γεγονός ότι οι ΗΠΑ ενδέχεται να έχουν υψηλότερες εγχώριες τιμές από άλλες αγορές δεν απέτρεψε τη σημαντική μείωση των εισαγωγών κατά την υπό εξέταση περίοδο.

7.4. Εξελίξεις ως προς την πλεονάζουσα ικανότητα και σύνδεση με την εκτροπή του εμπορίου

(130) Αρκετά ενδιαφερόμενα μέρη ισχυρίστηκαν ότι η πλεονάζουσα παραγωγική ικανότητα μειώνεται και ότι ακόμη και αν εξακολουθήσει να υπάρχει πλεονάζουσα παραγωγική ικανότητα στον τομέα του χάλυβα, αυτό δεν σημαίνει αυτόματα ότι θα έχει ως αποτέλεσμα την εκτροπή του εμπορίου προς την ενωσιακή αγορά.

(131) Η Επιτροπή έκρινε ότι η εξέλιξη της πλεονάζουσας παραγωγικής ικανότητας τα τελευταία χρόνια είναι σαφής και παραπέμπει στο τμήμα 3.1.2.δ. Επομένως, οι ισχυρισμοί ότι μειώνεται έρχονται σαφώς σε αντίθεση με τα αποδεικτικά στοιχεία. Δεύτερον, στο περιγραφόμενο πλαίσιο, ήτοι τη μείωση των εξαγωγών προς τρίτες χώρες, την πτώση της εγχώριας κατανάλωσης, τις υψηλότερες τιμές που επιτυγχάνονται στις εξαγωγές στην Ένωση σε σύγκριση με άλλες αγορές, το γεγονός ότι η ΕΕ είναι η αγορά με τις μεγαλύτερες εισαγωγές και, ως εκ τούτου, ικανή να απορροφήσει μεγάλους όγκους, και την εξαγωγική συμπεριφορά στο πλαίσιο του συστήματος των δασμολογικών ποσοστώσεων, θα αντέβαινε κάθε οικονομική λογική να αρνηθεί κανείς ότι οι εξαγωγικές χώρες έχουν σαφές κίνητρο να αυξήσουν την παραγωγή και την παραγωγική ικανότητά τους προκειμένου να διαθέσουν μεγαλύτερους όγκους στην ενωσιακή αγορά. Ως εκ τούτου, η Επιτροπή σημείωσε ότι τα συμπεράσματα αυτής της έρευνας, στα πλαίσια της παγιωμένης και σημαντικής παγκόσμιας πλεονάζουσας παραγωγικής ικανότητας (μεταξύ άλλων στις χώρες με τις μεγαλύτερες εξαγωγές χάλυβα στην Ένωση), συνεπάγονται μεγάλη πιθανότητα οι εισαγωγές στην Ένωση να αυξηθούν σημαντικά εάν λήξει το μέτρο διασφάλισης.

7.5. Ισχυρισμοί σχετικά με συγκεκριμένες κατηγορίες προϊόντων

(132) Αρκετά ενδιαφερόμενα μέρη ζήτησαν να εξαιρεθεί μια συγκεκριμένη κατηγορία προϊόντων από το μέτρο ή να της χορηγηθεί ειδική μεταχείριση εντός του μέτρου σε περίπτωση παράτασής του. Τα επιχειρήματα προς στήριξη αυτών των ισχυρισμών ήταν ποικίλα.

(133) Η Επιτροπή, ωστόσο, σημείωσε ότι το πεδίο αυτής της έρευνας περιορίστηκε στην εξέταση του κατά πόσον το μέτρο θα πρέπει να παραταθεί εγκαίρως ή όχι υπό την τρέχουσα μορφή του. Συνεπώς, η έρευνα δεν κάλυψε κάθε πιθανή τροποποίηση της λειτουργίας του μέτρου που επηρεάζει μεμονωμένες κατηγορίες προϊόντων. Οι ισχυρισμοί αυτοί απορρίφθηκαν ως μη σχετικοί στο πλαίσιο της παρούσας έρευνας.

7.6. Οι εισαγωγές από συγκεκριμένη χώρα ή όσον αφορά συγκεκριμένη κατηγορία προϊόντων δεν ευθύνονται για την αύξηση των εισαγωγών/τη ζημία/την πλεονάζουσα παραγωγική ικανότητα

(134) Κάποια ενδιαφερόμενα μέρη ισχυρίζονται ότι ορισμένες κατηγορίες προϊόντων, δηλ. οι 1, 2, 3B, 4B, 6, 16, 18, 20, 21, 22, 24 και 25A, θα πρέπει να εξαιρεθούν από το πεδίο εφαρμογής του μέτρου σε περίπτωση παράτασης δεδομένου ότι, είτε οι δασμολογικές ποσοστώσεις φέρεται να είναι πολύ περιορισμένες είτε παραμένουν αχρησιμοποίητες, ή ο όγκος εισαγωγών της σχετικής κατηγορίας πρόσφατα μειώθηκε.

(135) Η Επιτροπή υπενθυμίζει ότι το μέτρο διασφάλισης δεν θεσπίζεται έναντι κάποιας συγκεκριμένης χώρας καταγωγής ή κατηγορίας προϊόντων. Αντίθετα, το μέτρο εφαρμόζεται στις εισαγωγές του υπό εξέταση προϊόντος (ορισμένα προϊόντα χάλυβα) από διάφορες πηγές καταγωγής. Επομένως, κάθε αξίωση βάσει μεμονωμένης χώρας ή κατηγορίας προϊόντων είναι αντίθετη προς την αρχή του μέτρου. Όπως και στο πλαίσιο της αρχικής διασφάλισης, αλλά και όπως εξηγείται στο τμήμα 3.1.1, η Επιτροπή εξέτασε την κατάσταση με βάση το υπό εξέταση προϊόν στο σύνολό του (δηλαδή τις 26 κατηγορίες προϊόντων χάλυβα) και επιβεβαίωσε την ανάλυσή της βάσει τριών οικογενειών προϊόντων.

7.7. Ορισμένες χώρες αξίωσαν εξαίρεση εάν το μέτρο παραταθεί λόγω διμερών εμπορικών συμφωνιών που έχουν συναφθεί με την Ευρωπαϊκή Ένωση

(136) Ορισμένες τρίτες χώρες, μεταξύ αυτών κάποιες με τις οποίες η Ένωση έχει συνάψει διμερείς εμπορικές συμφωνίες, ζήτησαν από την Επιτροπή να τις εξαιρέσει από το μέτρο σε περίπτωση παράτασής του. Ορισμένες από αυτές τις χώρες προέβαλαν ως επιχείρημα για την εξαίρεση ειδικές διατάξεις που περιλαμβάνονται στις διμερείς συμφωνίες τους.

(137) Η Επιτροπή σημείωσε ότι καμία από αυτές τις συμφωνίες δεν προβλέπει την εξαίρεση από πολυμερές μέτρο διασφάλισης, όπως το προκείμενο. Ως εκ τούτου, η Επιτροπή επιβεβαίωσε ότι, βάσει των διμερών αυτών συμφωνιών, δεν υπέχει καμία νομική υποχρέωση να εξαιρέσει κάποια από αυτές τις χώρες από το μέτρο, και κατά συνέπεια απέρριψε τους ισχυρισμούς αυτούς.

7.8. Κίνδυνος επανεξισορρόπησης

(138) Ορισμένα ενδιαφερόμενα μέρη ισχυρίστηκαν ότι επειδή οι εξαγωγικές χώρες έχουν το δικαίωμα να ζητήσουν αποζημίωση και, ελλείψει συμφωνίας, να προβούν σε επανεξισορρόπηση έναντι της Ένωσης, για αυτόν τον λόγο η Επιτροπή δεν θα πρέπει να παρατείνει το μέτρο διασφάλισης.

(139) Από την άποψη αυτή, η Επιτροπή γνωρίζει το εφαρμοστέο νομικό πλαίσιο στις περιπτώσεις όπου το μέτρο διαρκεί περισσότερο από τρία έτη. Ωστόσο, η Επιτροπή υπενθυμίζει ότι η συμφωνία του ΠΟΕ για τα μέτρα διασφάλισης και ο κανονισμός (ΕΕ) 2015/478 επιτρέπουν ένα μέτρο να διαρκέσει περισσότερο από τρία έτη εάν πληρούνται οι νομικές προϋποθέσεις. Συνεπώς, η Επιτροπή, παρατείνοντας το μέτρο πέραν των τριών ετών όταν πληρούνται οι σχετικές προϋποθέσεις, ασκεί νόμιμα το δικαίωμά της σύμφωνα με τους κανόνες του ΠΟΕ και της ΕΕ.

7.9. Παράνομη η παράταση του μέτρου στο επίπεδο της ΕΕ των 27

(140) Ορισμένα ενδιαφερόμενα μέρη ισχυρίστηκαν ότι επειδή το αρχικό μέτρο βασίστηκε σε δεδομένα της ΕΕ των 28, είναι παράνομη η παράτασή του στο επίπεδο της ΕΕ των 27.

(141) Η Επιτροπή έκρινε ότι η τρέχουσα έρευνα επανεξέτασης βασίζεται στην ΕΕ των 27. Κανένα ενδιαφερόμενο μέρος δεν ισχυρίστηκε ότι ήταν παράνομο το αρχικό μέτρο διασφάλισης, το οποίο εγκρίθηκε βάσει της τότε ΕΕ των 28. Το πεδίο εφαρμογής του μέτρου διασφάλισης ενόψει της αποχώρησης του Ηνωμένου Βασιλείου από την Ένωση προσαρμόσθηκε ήδη με τον κανονισμό (ΕΕ) 2020/2037 (83). Κατά συνέπεια, η Επιτροπή απέρριψε τον ισχυρισμό αυτόν.

7.10. Η προστασία που παρέχεται μέσω των δασμών αντιντάμπινγκ και των αντισταθμιστικών δασμών επαρκεί για τη χαλυβουργία της Ένωσης

(142) Ορισμένα ενδιαφερόμενα μέρη ισχυρίστηκαν ότι τα μέτρα αντιντάμπινγκ και κατά των επιδοτήσεων προστατεύουν ήδη επαρκώς τον ενωσιακό κλάδο παραγωγής έναντι των αθέμιτων εισαγωγών και ότι τα μέτρα διασφάλισης θα παρείχαν υπερβολική προστασία, προσφέροντας στον ενωσιακό κλάδο παραγωγής πρόσθετο πλεονέκτημα στη δεσπόζουσα θέση του στην αγορά της Ένωσης.

(143) Η Επιτροπή υπενθυμίζει ότι οι δασμοί αντιντάμπινγκ και οι αντισταθμιστικοί δασμοί αφορούν αθέμιτες εμπορικές πρακτικές, ενώ αντιθέτως τα μέτρα διασφάλισης αντιμετωπίζουν το ζήτημα του αυξημένου όγκου. Η Επιτροπή έχει θεσπίσει τον αποκαλούμενο «κανονισμό για τα διπλά διορθωτικά μέτρα» για τις εισαγωγές που υπόκεινται τόσο σε μέτρα διασφάλισης όσο και σε δασμούς αντιντάμπινγκ και/ή αντισταθμιστικούς δασμούς (84). Ο κανονισμός αυτός διασφαλίζει ότι όταν οι εισαγωγές στο πλαίσιο της διασφάλισης υπερβαίνουν τον όγκο των ατελών δασμολογικών ποσοστώσεων, τότε το 25 % δεν αθροίζεται στον εφαρμοστέο δασμό αντιντάμπινγκ και/ή αντισταθμιστικό δασμό, ώστε να μην έχει επιπτώσεις σοβαρότερες από τις επιθυμητές στις εμπορικές συναλλαγές. Για τους λόγους αυτούς, η Επιτροπή απέρριψε τους ισχυρισμούς περί διπλών διορθωτικών μέτρων.

(144) Επιπλέον, η εικαζόμενη προστασία που παρέχεται μέσω των μέτρων εμπορικής άμυνας της ΕΕ (δασμοί αντιντάμπινγκ και αντισταθμιστικοί δασμοί) είναι ανεπαρκής για τους σκοπούς της τρέχουσας έρευνας για τη διασφάλιση, όπως φαίνεται στο τμήμα 3.1. Στην πλειονότητά τους οι παράγοντες ζημίας επιδεινώθηκαν σημαντικά κατά την υπό εξέταση περίοδο.

(145) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διασφαλίσεων που έχει συσταθεί βάσει του άρθρου 3 παράγραφος 3 του κανονισμού (ΕΕ) 2015/478 και του άρθρου 22 παράγραφος 3 του κανονισμού (ΕΕ) 2015/755 αντίστοιχα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Ο κανονισμός (ΕΕ) 2019/159 τροποποιείται ως εξής: 1) στο άρθρο 10 προστίθεται το ακόλουθο δεύτερο εδάφιο: «Εφαρμόζεται έως τις 30 Ιουνίου 2024»· 2) το παράρτημα IV αντικαθίσταται από το παράρτημα του παρόντος κανονισμού.

Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2021.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Ιουνίου 2021 Για την Επιτροπή Η Πρόεδρος Ursula VON DER LEYEN

(1) Κανονισμός (EE) 2015/478 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, περί κοινού καθεστώτος εισαγωγών (ΕΕ L 83 της 27.3.2015, σ. 16).

(2) Κανονισμός (ΕΕ) 2015/755 του Ευρωπαϊκού Κοινοβουλίου και του Συμβουλίου, της 29ης Απριλίου 2015, περί κοινού καθεστώτος εισαγωγών από ορισμένες τρίτες χώρες (ΕΕ L 123 της 19.5.2015, σ. 33).

(3) Εκτελεστικός κανονισμός (ΕΕ) 2019/159 της Επιτροπής, της 31ης Ιανουαρίου 2019, για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων σιδήρου και χάλυβα (ΕΕ L 31 της 1.2.2019, σ. 27) (στο εξής: κανονισμός για τα οριστικά μέτρα διασφάλισης).

(4) Ανακοίνωση για την έναρξη διαδικασίας σχετικά με την πιθανή παράταση του μέτρου διασφάλισης που εφαρμόζεται στις εισαγωγές ορισμένων προϊόντων χάλυβα, ΕΕ C 66 της 26.2.2021, σ. 50.

(5) Οι μη εμπιστευτικές εκδόσεις των απαντήσεων στο ερωτηματολόγιο είναι διαθέσιμες προς έλεγχο από τα ενδιαφερόμενα μέρη στον μη εμπιστευτικό φάκελο της έρευνας: https://tron.trade.ec.europa.eu/tron/TDI (προσβάσιμος για εγγεγραμμένα ενδιαφερόμενα μέρη).

(6) Εικονική ακρόαση μεταξύ της Επιτροπής και της ρωσικής κυβέρνησης πραγματοποιήθηκε στις 8 Απριλίου 2021.

(7) Κανονισμός (ΕΕ) 2015/478 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, περί κοινού καθεστώτος εισαγωγών (ΕΕ L 83 της 27.3.2015).

(8) https://tron.trade.ec.europa.eu/tron/TDI (προσβάσιμο μόνο για εγγεγραμμένα ενδιαφερόμενα μέρη).

(9) Διατίθενται στον ειδικό ιστότοπο της ΓΔ TRADE για την έρευνα (προσβάσιμα για το κοινό).

(10) Στοιχεία σε τριμηνιαία βάση για το 2020 περιλαμβάνονται στις απαντήσεις στο ερωτηματολόγιο.

(11) Δεδομένου ότι οι απαντήσεις στο ερωτηματολόγιο δεν περιλαμβάνουν κάθε παραγωγό χάλυβα στην Ένωση, το μερίδιο αγοράς του ενωσιακού κλάδου παραγωγής υπολογίστηκε με βάση τα δεδομένα κατανάλωσης, τα δεδομένα εισαγωγών και δεδομένα από απαντήσεις στο ερωτηματολόγιο.

(12) Υπολογίζεται επί των πωλήσεων σε μη συνδεδεμένους πελάτες στην Ένωση.

(13) Κανονισμός για τα οριστικά μέτρα διασφάλισης, αιτιολογική σκέψη 47.

(14) Για πλήρη περιγραφή των οικογενειών προϊόντων, βλ. αιτιολογική σκέψη 21 του κανονισμού για τα οριστικά μέτρα διασφάλισης.

(15) Τα δεδομένα εισαγωγών που χρησιμοποιούνται στην έρευνα δεν περιλαμβάνουν εισαγωγές από όσες χώρες εξαιρέθηκαν άνευ όρων από το μέτρο διασφάλισης. Για αυτές τις εξαιρέσεις, βλ. άρθρο 6.1 του κανονισμού για τα οριστικά μέτρα διασφάλισης για τις χώρες του Ευρωπαϊκού Οικονομικού Χώρου (ΕΟΧ) και τον εκτελεστικό κανονισμό (ΕΕ) 2018/1712 της Επιτροπής, της 13ης Νοεμβρίου 2018, για την τροποποίηση του εκτελεστικού κανονισμού (ΕΕ) 2018/1013 για την επιβολή προσωρινών μέτρων διασφάλισης όσον αφορά τις εισαγωγές ορισμένων προϊόντων χάλυβα, ΕΕ L 286 της 14.11.2018, σ. 17, για τη Νότια Αφρική και ορισμένες άλλες αφρικανικές χώρες με τις οποίες η ΕΕ έχει συνάψει συμφωνίες οικονομικής εταιρικής σχέσης (ΣΟΕΣ). Αυτό σημαίνει ότι όλα τα συμπεράσματα στην παρούσα έρευνα αφορούν εισαγωγές σε παγκόσμιο επίπεδο εκτός των εισαγωγών από τις συγκεκριμένες χώρες καταγωγής. Ομοίως, όλα τα συμπεράσματα σχετικά με τις επιπτώσεις των εισαγωγών —τόσο των υφισταμένων κατά την υπό εξέταση περίοδο όσο και των αναμενόμενων σε περίπτωση άρσης του μέτρου διασφάλισης— αφορούν εισαγωγές σε παγκόσμιο επίπεδο μείον τις εισαγωγές από τις συγκεκριμένες χώρες καταγωγής.

(16) Για μια ευρύτερη εικόνα σχετικά με την εξέλιξη των εισαγωγών τα προηγούμενα χρόνια, βλ. πίνακα 2 του κανονισμού για τα οριστικά μέτρα διασφάλισης.

(17) Η Επιτροπή υπενθυμίζει ότι στον κανονισμό για τα προσωρινά μέτρα διασφάλισης είχε καταλήξει στο συμπέρασμα ότι, μέχρι τα τέλη του 2017, υπήρξε σημαντική αύξηση των εισαγωγών στην ενωσιακή αγορά.

Επιπλέον, το μερίδιο των εισαγωγών σε σύγκριση με την παραγωγή του ενωσιακού κλάδου παραγωγής αυξήθηκε σημαντικά στο πλαίσιο του μέτρου διασφάλισης [μέσος όρος 16 % κατά την υπό εξέταση περίοδο) σε σύγκριση με τα έτη πριν από την επιβολή του μέτρου (2013-2017, είτε ανά μεμονωμένο έτος (12 % κατ’ ανώτατο όριο σε ένα έτος), είτε κατά μέσο όρο (10 %)]. Τα δεδομένα σχετικά με την παραγωγή για την περίοδο 2018-2020 παρουσιάζονται στον πίνακα 1 και για την περίοδο 2013-2017 στον πίνακα 5 του κανονισμού για τα οριστικά μέτρα διασφάλισης.

(18) Βλ. πίνακα 2 του κανονισμού για τα οριστικά μέτρα διασφάλισης.

(19) Τα δεδομένα έχουν εξαχθεί από τον ειδικό ιστότοπο της Επιτροπής ο οποίος παρέχει πληροφορίες για κάθε χρήση δασμολογικών ποσοστώσεων, οι οποίες ενημερώνονται σε καθημερινή βάση. Τα υποκείμενα δεδομένα που χρησιμοποιούνται για την ανάλυση αυτή είναι δημόσια διαθέσιμα στη διεύθυνση:

https://ec.europa.eu/taxation_customs/dds2/taric/quota_consultation.jsp

(20) Εκτελεστικός κανονισμός (ΕΕ) 2020/894 της Επιτροπής, της 29ης Ιουνίου 2020, για την τροποποίηση του εκτελεστικού κανονισμού (ΕΕ) 2019/159 για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων χάλυβα (ΕΕ L 206 της 30.6.2020, σ. 27). Βλ. π.χ. αιτιολογικές σκέψεις 35, 36, 80.

(21) Έκθεση για τον χάλυβα παγκοσμίως: «World Steel in Figures, 2020» (Ο χάλυβας παγκοσμίως σε αριθμούς, 2020), σ. 25. Διατίθεται στη διεύθυνση: World Steel in Figures. Βλ. επίσης ΟΟΣΑ, «Steel Market Developments, Q4 2019» (Εξελίξεις στην αγορά χάλυβα, 4ο τρίμηνο του 2019), σ. 24 και πίνακας 3. Διατίθεται στη διεύθυνση: https://www.oecd.org/industry/ind/steel-market-developments-Q4-2020.pdf

(22) Πηγή: Επιτροπή Διεθνούς Εμπορίου των Ηνωμένων Πολιτειών - https://dataweb.usitc.gov/

(23) Οι χώρες αυτές είναι οι εξής (κατά αλφαβητική σειρά): Ινδία, Κίνα, Κορέα, Ουκρανία, Ρωσία, Ταϊβάν και Τουρκία. Στις χώρες με τις μεγαλύτερες εξαγωγές χάλυβα συγκαταλέγεται και το Ηνωμένο Βασίλειο. Ωστόσο, δεδομένου ότι κατά την υπό εξέταση περίοδο εξακολουθούσε να αποτελεί μέλος της Ευρωπαϊκής Ένωσης, δεν συμπεριλήφθηκε στην εκ των υστέρων αξιολόγηση των δεδομένων εισαγωγών τρίτων χωρών.

(24) Αυτή η βάση δεδομένων περιέχει στατιστικά στοιχεία που παρέχουν οι εθνικές τελωνειακές στατιστικές υπηρεσίες κάθε χώρας.

(25) Ο ΟΟΣΑ επιβεβαίωσε επίσης αυτήν τη γενικά φθίνουσα εξαγωγική τάση σε ευρύτερο επίπεδο, δηλ. και όσον αφορά προϊόντα χάλυβα εκτός του υπό εξέταση προϊόντος. Βλ.: ΟΟΣΑ, «Steel Market Developments, Q4 2020» (Εξελίξεις στην αγορά χάλυβα, 4ο τρίμηνο του 2020), πίνακες 3, 4 και 5. Αυτή η γενική τάση επιβεβαιώνεται επίσης από τους πίνακες 6 και 7 στο ίδιο έγγραφο, οι οποίοι δείχνουν την εξέλιξη των εισαγωγών στις οικονομίες με τις μεγαλύτερες εισαγωγές χάλυβα (πίνακας 6) και των εισαγωγών σε άλλες οικονομίες με τη μεγαλύτερη παραγωγή χάλυβα (πίνακας 7), καθώς και από το σχήμα 8 (σ. 32). Διατίθεται στη διεύθυνση: https://www.oecd.org/industry/ind/steel-market-developments-Q4-2020.pdf

(26) Χώρες με τις μεγαλύτερες εξαγωγές του υπό εξέταση προϊόντος στην Ένωση.

(27) Πηγή: Βάση δεδομένων CRU. Διατίθενται δεδομένα για τις χώρες με τη μεγαλύτερη παραγωγή χάλυβα: Λευκορωσία, Βοσνία-Ερζεγοβίνη, Βραζιλία, Καναδά, Κίνα, Αίγυπτο, Ινδία, Ιράν, Ιαπωνία, Βόρεια Μακεδονία, Μεξικό, Μολδαβία, Ρωσία, Σερβία, Νότια Κορέα, Ελβετία, Ταϊβάν, Τουρκία, Ουκρανία και Βιετνάμ, καθώς και για την ακόλουθη ομάδα κατηγοριών προϊόντων: Ρολό θερμής έλασης και λαμαρίνα σε ρολό θερμής έλασης, ρολό ψυχρής έλασης, γαλβανιζέ εν θερμώ, ελικοειδές ρολό, λευκοσίδηρος, λαμαρίνα quartο, ράβδοι οπλισμού σκυροδέματος, χονδρόσυρμα, ράβδοι εμπορίου, δομικοί χάλυβες και σιδηροδρομικό υλικό.

(28) Σκοπός αυτού του πίνακα είναι να παράσχει μια γενική επισκόπηση των τάσεων κατανάλωσης ορισμένων από τις κύριες κατηγορίες προϊόντων στην Ένωση στις μεγαλύτερες αγορές χάλυβα παγκοσμίως. Όπως προκύπτει σαφώς από τον πίνακα, τα δεδομένα δεν καλύπτουν το υπό εξέταση προϊόν ως σύνολο.

(29) Βλ. ΟΟΣΑ, «Steel Market Developments, Q2 2021» (Εξελίξεις στην αγορά χάλυβα, 2ο τρίμηνο του 2021), 1η Μαρτίου 2021, σ. 28, αιτιολογική σκέψη 53.

(30) Ο.π. στην αιτιολογική σκέψη 55.

(31) Παγκόσμιο φόρουμ σχετικά με την πλεονάζουσα παραγωγική ικανότητα στον τομέα του χάλυβα (Global Steel Forum on Steel Excess Capacity), υπουργική έκθεση 2020, αιτιολογική σκέψη 17.

(32) Ο.π. στην αιτιολογική σκέψη 23.

(33) Ο.π. στην αιτιολογική σκέψη 24 (συμπεριλαμβανομένου του σχήματος 5).

(34) Πηγή: Βάση δεδομένων CRU για τα έτη 2018-2020, ιδίως στοιχεία σχετικά με την πλεονάζουσα παραγωγική ικανότητα σε σύγκριση με την κατανάλωση και την παραγωγή. https://www.crugroup.com/analysis/steel/ (πρόσβαση με συνδρομή)

(35) Βλ. αιτιολογικές σκέψεις 99 έως 110 του κανονισμού για τα οριστικά μέτρα διασφάλισης.

(36) ΟΟΣΑ, «Steel trade and trade policy developments» (Εξελίξεις στον τομέα του εμπορίου χάλυβα και της εμπορικής πολιτικής), 24 Φεβρουαρίου 2021, παράρτημα Α.

(37) Notice of determination 2020/06: safeguard measures on certain steel products – application of tariff rate quotas -